KENKAN WƆ Afrikaans Albanian Amharic Amis Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nYEHOWA NYANKOPƆN mpɛ sɛ Kristofo toto asomdwoe ase. Ɔpɛ sɛ yɛma asomdwoe yɛ ade titiriw wɔ yɛn asetenam. Sɛ Yehowa asomfo yɛ saa a, ɛma wonya asomdwoe bebree. Wei twetwe nnipa a wɔpɛ asomdwoe ba Kristofo asafo no mu.\nNhwɛso bi ni. Ɔkɔmfo bi a na wagye din wɔ Madagascar hui sɛ asomdwoe wɔ Yehowa Adansefo mu. Ɔkaa no ne tirim sɛ: ‘Sɛ mepɛ sɛ mekɔ asɔre a, anka asɔre wei ara na mɛkɔ.’ Enti nkakrankakra ogyaee ahonhonsɛm no. Ɔbɔɔ mmɔden suaa Bible no, na ɔde abosome pii siesiee n’aware. Afei ɔbɛsom Yehowa, asomdwoe Nyankopɔn no.\nNnipa pii rehwehwɛ asomdwoe te sɛ saa ɔbarima no. Afe biara, wɔn mu mpempem pii ba Kristofo asafo no mu benya asomdwoe a wɔahwehwɛ abrɛ no. Nanso, Bible ma yehu pefee sɛ, sɛ “ahoɔyaw denneennen ne mansotwe” wɔ asafo no mu a, ebetumi asɛe nnamfo ntam, na ɛde ɔhaw aba. (Yak. 3:14-16) Anigyesɛm ne sɛ, Bible no ama yɛn afotu pa a ebetumi ama yɛakwati ɔhaw a ɛte saa, na yɛanya asomdwoe pii. Momma yɛnhwɛ nsɛm bi a esisii ne sɛnea Bible afotu boa ma wodii ho dwuma.\nƆHAW NE ANO ADURU\n“Ná me ne onua bi yɛ adwuma, nanso na yɛnsen so koraa. Bere bi a na yɛreham no, nkurɔfo mmienu bepuee yɛn so.”—CHRIS.\n“Ná me ne onuawa bi taa kɔ asɛnka. Nanso prɛko pɛ na otwaa yɛn nhyehyɛe no mu. Afei na ɔne me nkasa bio. Ná mente nea ɔreyɛ no ase.”—JANET.\n“Ná yɛyɛ nnipa mmiɛnsa a yɛatwa atom rebɔ nkɔmmɔ wɔ fon so. Baako kaa baa-bae, enti na ɛyɛ me sɛ wafi ahama no so. Mekekaa ne ho nsɛm a ɛmfata kyerɛɛ nea ɔda so wɔ ahama no so no. Nanso, nea ɔkaa baa-bae no, sɛɛ na ɔda so gyina ahama no so.”—MICHAEL.\n“Ná akwampaefo mmienu bi wɔ yɛn asafo mu. Nsɛmnsɛm bi baa wɔn ntam. Ná baako taa twiw ne yɔnko anim. Wɔn akasakasa no haw afoforo paa.”—GARY.\nEbia ɛbɛyɛ wo sɛ nea yɛaka ho asɛm yi nyɛ asɛm biara. Nanso, na emu biara betumi ateetee wɔn a asɛm no asi wɔn ntam no. Ná ebetumi nso asɛe asafo no asomdwoe. Nanso anigyesɛm ne sɛ, saa anuanom mmarima ne mmea no de Bible afotu yɛɛ adwuma, na ɛmaa asomdwoe san baa wɔn ntam. Wohwɛ a, Bible afotu bɛn na wɔde dii dwuma ma ɛboaa wɔn?\n“Monhwɛ na obiara bo ankofuw ne yɔnko wɔ kwan so.” (Gen. 45:24) Yosef nuanom resan akɔ wɔn papa nkyɛn no na ɔde saa afotu no maa wɔn. Afotu a Yosef de mae no, na nyansa wom paa! Sɛ obi anhyɛ ne ho so na ne bo fuw ntɛmntɛm a, ebetumi ahyɛ afoforo nso abufuw. Chris behuu ne haw. Ɛne sɛ, na ɔyɛ ahantan na na onnye akwankyerɛ ntom. Ná ɔpɛ sɛ ɔsesa ne suban. Enti onua a ɔne no hamee no, ɔpaa ne kyɛw. Afei ɔbɔɔ mmɔden sɛ ɔbɛhyɛ n’abufuw so. Onua a ɔne Chris yɛ adwuma no hui sɛ Chris rebɔ mmɔden sɛ ɔbɛyɛ nsakrae. Enti ɔno nso sesae. Seesei wɔn nyinaa abom de anigye resom Yehowa.\n“Wɔkwati atirimsɛm a tirimbɔ yɛ ɔkwa.” (Mmeb. 15:22) Janet hui sɛ ɛsɛ sɛ ɔde kyerɛwsɛm yi yɛ adwuma. Ɔyɛɛ n’adwene sɛ ɔbɛka ne ‘tirim asɛm’ akyerɛ onuawa no. Bere a wɔrebɔ nkɔmmɔ no, Janet faa anifere kwan so bisaa onuawa no sɛ ɔmma onhu nea enti a ne bo afuw no. Mfiase no, anyɛ mmerɛw. Nanso obiara tɔɔ ne bo ase kasae, na nkakrankakra wotumi siesiee asɛm no. Onuawa no hui sɛ asɛm a aba no, sɛɛ na Janet ho nnim mpo. Onuawa no paa Janet kyɛw, na seesei wɔde baakoyɛ resom Yehowa.\n“Afei sɛ wode w’akyɛde reba afɔremuka ho na wokae wɔ hɔ sɛ wo nua wɔ biribi tia wo a, gyaw w’akyɛde no afɔremuka no anim na kɔ; di kan ne wo nua no nkosiesie mo ntam.” (Mat. 5:23, 24) Ebia wokae sɛ Yesu de saa afotu yi mae wɔ ne Bepɔw so Asɛnka no mu. Michael hui sɛ nsɛm a ɔkekae no nye koraa, enti ɔyɛɛ basaa. Ɔyɛɛ n’adwene sɛ obesiesie ɔne ne nua no ntam. Enti Michael brɛɛ ne ho ase, na ɔkɔɔ ne nua a wafom no no nkyɛn kɔpaa no kyɛw. Dɛn na efii mu bae? Michael kae sɛ, “Me nua no fii ne komam de me mfomso kyɛɛ me.” Wɔn adamfofa no san sii ne dedaw mu.\n“Sɛ obi wɔ asɛm tia ne yɔnko a, monkɔ so nnya mo ho abotare na momfa mfirifiri mo ho korakora.” (Kol. 3:12-14) Ná akwampaefo mmienu a yɛaka wɔn ho asɛm no asom akyɛ. Asafo mu panyin bi yii ne yam boaa wɔn ma wosusuw nsɛmmisa a edidi so yi ho: ‘Yɛn ntam a ɛnnwo nti, sɛ afoforo botow a, eye anaa? Dɛn paa nti na yɛrentumi nnya yɛn ho abotare na yɛnkɔ so nsom Yehowa asomdwoe mu?’ Akwampaefo no de ɔpanyin no afotu yɛɛ adwuma. Seesei wɔn ntam ayɛ kama, na wɔabom reka asɛmpa no.\nSɛ obi yɛ biribi tia wo a, nea edi kan no, ɛbɛyɛ papa sɛ wode akwankyerɛ a Bible de ama wɔ Kolosefo 3:12-14 no bɛyɛ adwuma. Nnipa pii ahu sɛ, sɛ obi yɛ biribi tia wɔn a, ahobrɛase nti, wotumi gyae ma ɛka. Sɛ yɛbɔ mmɔden sɛ yebegyae ma aka nanso ɛyɛ den a, yebetumi de nnyinasosɛm a ɛwɔ Mateo 18:15 no adi dwuma anaa? Afotu a Yesu de mae yi, ɛyɛ bere a obi ayɛ bɔne a emu yɛ duru atia ne yɔnko na ɛsɛ sɛ yɛde yɛ adwuma. Nanso, sɛ obi yɛ biribi tia yɛn a, yebetumi de ayɛ adwuma. Kɔ onua anaa onuawa no hɔ na wo ne no nkosusuw asɛm no ho na munsiesie. Bɔ mmɔden sɛ wobɛda ayamye ne ahobrɛase adi.\nNokwasɛm ne sɛ, afotu pa pii wɔ Bible mu. Nanso sɛ ebetumi aboa yɛn a, gye sɛ yɛda “honhom no aba” adi. Ɛno ne, “ɔdɔ, anigye, asomdwoe, abodwokyɛre, ayamye, papayɛ, gyidi, odwo, ahosodi.” (Gal. 5:22, 23) Sɛnea yɛde ngo gugu afiri mu ma ɛyɛ adwuma yiye no, saa ara na su pa yi boa ma yɛne afoforo tena asomdwoe mu.\nSƐNEA OBIARA TE NO MA ASAFO NO MU YƐ ANIKA\nƐsono sɛnea obiara suban te. Wei betumi ama yɛanya nnamfo pa. Nanso ebetumi nso ama yɛne afoforo ntam asɛe. Asafo mu panyin bi a ne ho akokwaw kaa wei ho asɛm. Ɔkae sɛ: “Sɛ obi fɛre ade a, ebetumi ayɛ den ama no sɛ ɔne obi a ɔpɛ nnipa na n’ani gye ne ho bɛbɔ. Ebia wobɛka sɛ wei nyɛ asɛm biara nanso ebetumi de ɔhaw kɛse aba.” W’adwene yɛ wo sɛ nnipa a ɛsono wɔn suban bɔ a, ɛnyɛ dɛn ara nsɛmnsɛm bɛba wɔn ntam anaa? Ma yɛnhwɛ asomafo mmienu bi. Ná Petro suban te sɛn? Ebia wobɛka sɛ na ne ho pere no na ɔyɛ penpen. Yohane nso ɛ? Ebia yɛbɛka sɛ ɔyɛ obi a na ɔwɔ ɔdɔ na odwen asɛm ho ansa na wakasa. Ebetumi aba sɛ nneɛma bi a saa asomafo no yɛe nti na ɛma yenya adwene a ɛte saa. Ɛbɛyɛ sɛ na ɛsono wɔn mu biara suban. Nanso wɔboom yɛɛ adwuma yiye. (Aso. 8:14; Gal. 2:9) Enti ɛnnɛ nso, Kristofo a ɛsono wɔn suban koraa betumi abom ayɛ adwuma.\nEbia onua bi wɔ w’asafo mu a ne kasa ne ne nneyɛe yɛ wo ahi. Nanso wunim sɛ Kristo wu maa saa nipa no, enti ɛsɛ sɛ wodɔ no. (Yoh. 13:34, 35; Rom. 5:6-8) Ebia wobɛka sɛ, saa onipa no deɛ, woremfa no adamfo da, anaa wuhu no a wobɛpɛ baabi afa. Nanso bisa wo ho sɛ: ‘Me nua no reyɛ biribi a etia Kyerɛwnsɛm no anaa? Wahyɛ da paa na ɔpɛ sɛ ɔteetee me? Anaa sono na ɛsono yɛn mu biara suban?’ Afei, asɛm a ɛho hia paa a ɛsɛ sɛ wubisa ni: ‘Suban pa bɛn na me nua no wɔ a metumi asuasua?’\nAsɛmmisa a etwa to yi hia paa. Sɛ onipa no pɛ kasa na woyɛ dinn-dinn a, hwɛ sɛnea ɔhyɛ nkɔmmɔbɔ ase wɔ asɛnka mu a ɔmmrɛ no. Wubetumi ne no ayɛ nhyehyɛe akɔ asɛnka na woasua biribi afi ne hɔ. Sɛ onipa no yi ne yam kyɛ ade, na sɛ wuntumi nkyɛ ade saa a, adɛn nti na wunsuasua no na wummue wo nsam? Wubetumi akyɛ nkwakoraa ne mmerewa, ayarefo, anaa ahiafo ade ama w’ani agye. Nea yɛreka akosi ara ne sɛ, ɛwom sɛ ɛsono wo nua no suban na ɛsono wo deɛ, nanso sɛ obiara de n’adwene si ne yɔnko suban pa so a, mo ntam bɛyɛ kama. Ɛno nkyerɛ sɛ onipa no bɛyɛ wo yɔnko berɛbo. Nanso ebetumi ama moabɛn mo ho na ama moanya asomdwoe pii na atrɛw aka asafo no.\nƐbɛyɛ sɛ na ɛsono sɛnea Euodia ne Sintike nyinaa te. Nanso ɔsomafo Paulo hyɛɛ wɔn nkuran sɛ “wonnya adwenkoro Awurade mu.” (Filip. 4:2) Wo nso ɛ? Wobɛbɔ mmɔden ne wo nuanom anya adwenkoro na ama asomdwoe atena mo ntam?\nAKASAKASA BA A, MONHWƐ NSIESIE\nSɛ wudua ade na woannɔw ho a, nwura begye afa. Saa ara na sɛ yenya nkurɔfo ho menasepɔw na yɛantu ase a, ebegye nsam. Sɛ wofa obi ho abufuw na egye agua wɔ wo koma mu a, ebetumi asɛe asafo no asomdwoe. Sɛ yɛdɔ Yehowa ne yɛn nuanom a, yɛbɛyɛ nea yebetumi biara asiesie yɛn ntam nsɛmnsɛm. Yɛyɛ saa a ɛbɛma Onyankopɔn nkurɔfo akɔ so anya asomdwoe.\nSɛ akasakasa ba wo ne afoforo ntam na wobrɛ wo ho ase bɔ mmɔden siesie a, nea ebefi mu aba no bɛyɛ wo nwonwa\nSɛ akasakasa ba yɛne afoforo ntam na yɛbɔ mmɔden sɛ yebesiesie a, nea ebefi mu aba no bɛyɛ yɛn nwonwa. Hwɛ asɛm bi a ɛtoo Ɔdansefo bea bi. N’anom asɛm ni: “Ná onuawa bi yɛ me sɛ abofra. Ná ɛhaw me paa. Ne ho yɛɛ me ahi araa ma afei na mentew m’anim mma no. Mekaa no me tirim sɛ, ‘Ommu me, enti me nso meremmu no.’”\nOnuawa no dwenee nea na ɔreyɛ no ho. Ɔkae sɛ: “Mihui sɛ me nso mewɔ suban bi a enye, na wei haw me paa. Ná ɛsɛ sɛ mesesa me suban. Enti mekaa ho asɛm kyerɛɛ Yehowa. Afei metɔɔ biribi kɔkyɛɛ onuawa no, na mekyerɛw krataa kaa ho de paa ne kyɛw sɛ manyɛ no yiye. Yɛbam yɛn ho na yɛyɛe sɛ yebetwa asɛm no so. Efi saa bere no, yɛte hɔ fɛfɛɛfɛ.”\nNnipa hia asomdwoe papaapa. Nanso, sɛ ɛyɛ wɔn sɛ obi de wɔn anim betwitwiw fam anaasɛ obetumi agye wɔn dibea afi wɔn nsam a, na wɔafi ase reyɛ nneɛma bi a ɛremma asomdwoe ntena wɔn ntam. Saa na nnipa a wɔnsom Yehowa no bebree te, nanso Yehowa asomfo deɛ, ɛsɛ sɛ asomdwoe ne koroyɛ di hene wɔ yɛn mu. Yehowa de ne honhom kaa Paulo ma ɔkyerɛwee sɛ: ‘Mesrɛ mo sɛ monnantew sɛnea ɛfata ɔfrɛ a wɔde afrɛ mo no, ahobrɛase adwene ne odwo nyinaa mu, abodwokyɛre mu, na mo ne mo ho ntena ɔdɔ mu, na monyere mo ho denneennen mfa asomdwoe koroyɛ hama ntena ase honhom biakoyɛ mu.’ (Efe. 4:1-3) Saa “asomdwoe koroyɛ hama” no som bo paa. Enti momma yɛnyɛ nea yebetumi biara mfa nhyɛ mu den.Akasakasa biara a ɛbɛba yɛne afoforo ntam no, momma yɛnhwɛ nsiesie.\nPaulo ne Barnaba Ná Ɛsono Wɔn Mu Biara, Nanso na Wɔyɛ Anuanom\nSɛ yɛka sɛ na Paulo koko haw no a, na yɛnkaa hwee. Ansa na Paulo rebɛyɛ Kristoni no, ‘na ohunahuna Awurade asuafo no, na na ɔpɛ sɛ okunkum wɔn.’ (Aso. 9:1) Akyiri yi ɔkaa sɛnea na ɔte nka wɔ Kristo akyidifo no ho. Ɔkae sɛ: ‘M’ani beree wɔn so paa.’—Aso. 26:11.\nPaulo asubɔ akyi no, ɔyɛɛ nsakrae pii, nanso dimmɔne a ogyei no ampopa. Ɛwom sɛ Paulo bɛyɛɛ Kristoni no, na akyɛ kakra deɛ nanso na anuanom a wɔwɔ Yerusalem nyinaa “suro no, efisɛ na wonnye nni sɛ ɔyɛ osuani.”—Aso. 9:26.\nSɛ ɛnyɛ Kristoni bi a ofi Kipro a ne din de Yosef na obetwitwa gyee no a, anka anuanom bɛhwɛ wɔn ho yiye wɔ ne ho. Ná anuanom nyinaa nim sɛ Yosef pɛ nnipa sɛ, enti wɔtoo no din “Barnaba.” Ɛkyerɛ “Awerɛkyekye Ba.” (Aso. 4:36, 37) Ná anuanom a wodi anim no bu no, na ɔboaa Paulo. Bible ka sɛ: “Barnaba boaa no de no kɔɔ asomafo no nkyɛn, na ɔkaa sɛnea wahu Awurade wɔ ɔkwan so . . . ne sɛnea ɔde akokoduru akasa wɔ Yesu din mu wɔ Damasko no ho asɛm nyinaa kyerɛɛ wɔn.” (Aso. 9:26-28) Bere a Yerusalem asafo no tee nea Barnaba kae no, wogyee Paulo toom. Ankyɛ na saa mmarima mmienu no boom yɛɛ asɛmpatrɛw adwuma.—Aso. 13:2, 3.\nSɛnea na Paulo de nsi ne ahokeka yɛ ade na otumi kasa a onsuro no, ɛbɛyɛ sɛ Barnaba ani gyee ho. Ɛbɛyɛ sɛ Paulo nso hui sɛ Barnaba yam ye na ɔwɔ tema.\nBible ka sɛ bere bi “akasakasa a emu yɛ den” sii Paulo ne Barnaba ntam. Dɛn na ɛkɔfa bae? Yɛrentumi nka sɛ na ɛsono sɛnea wɔn mu biara te nti na ɛbaa saa efisɛ Bible nka. Mmom na ɛfa Yohane a wɔfrɛ no Marko ho. Asɛmpatrɛw adwuma a na wɔpɛ sɛ Marko yɛ bi no, na wɔn adwene nhyia wɔ ho.—Aso. 15:36-40.\nƐwom, na ɛsono sɛnea Paulo ne Barnaba nyinaa suban te, nanso na wɔabom ayɛ adwuma pɛn ansa na saa asɛm no resi. Bible ma yehu sɛ akyiri yi Paulo ne Marko san boom yɛɛ adwuma. (Kol. 4:10) Enti sɛ obi suban te sɛn oo, sɛ wo deɛ te sɛn oo, ɛnsɛ sɛ ɛde akasakasa ba mo ntam. Yɛn nyinaa betumi abom de anigye asom Yehowa.


Hebrews 11 NIV – Hebrifo 11 AKCB | Biblica\nHebrews 11 NIV – Hebrifo 11 AKCB\nOnyankopɔn Ma Gyidi\n1Gyidi yɛ ahotoso a yɛwɔ wɔ nneɛma a yɛn ani da so ne awerehyɛmu a yɛwɔ wɔ nneɛma a yɛn ani nhu mu. 2Gyidi a na tetefo no wɔ nti na wonyaa adanse pa.\n3Gyidi na ɛma yɛte ase sɛ ɛnam Onyankopɔn asɛm so na wɔbɔɔ wiase. Ɛma yehu sɛ wɔbɔɔ nea wohu fii nea wonhu mu.\n4Ɛnam gyidi so na Habel bɔɔ afɔre a ɛsɔ ani kyɛn nea Kain de maa Onyankopɔn no. Ne gyidi nti, Onyankopɔn buu no sɛ onipa trenee, na nʼakyɛde no sɔɔ Onyankopɔn ani. Na ɛno so na ɔnam wui a nnɛ mpo ɔda so kasa.\n5Gyidi nti, wɔfaa Henok kɔɔ ɔsoro a wanhu owu. Obiara anhu no, efisɛ Onyankopɔn na ɔfaa no kɔe. Kyerɛwsɛm no ka se ansa na wɔrebɛfa Henok akɔ no, na wasɔ Onyankopɔn ani. 6Obiara a onni gyidi rentumi nsɔ Onyankopɔn ani. Ɛsɛ sɛ obiara a ɔba Onyankopɔn nkyɛn no nya gyidi sɛ Onyankopɔn te ase na ɔdom wɔn a wɔhwehwɛ no no.\n7Gyidi nti na ɛmaa Noa tee Onyankopɔn kɔkɔ a ɔbɔ faa daakye nneɛma a bi nsii da no ho, otiee Onyankopɔn yɛɛ adaka a mu na wogyee ɔno ne ne fifo nkwa. Ɛnam so maa Onyankopɔn buu wiase fɔ, na Noa de, ne nsa kaa trenee a wonya fi gyidi mu no.\n8Gyidi nti na bere a Onyankopɔn ka kyerɛɛ Abraham se ɔnkɔ asase a wahyɛ ho bɔ sɛ ɔde bɛma no no so no, otiei na ɔkɔe. Ogyaw ne man hɔ kɔe a na onnim faako a ɔrekɔ. 9Gyidi nti ɔtenaa asase a na Onyankopɔn ahyɛ no ho bɔ no so sɛ ɔhɔho. Ɔne Isak ne Yakob a Onyankopɔn hyɛɛ wɔn bɔ koro no ara bi tenaa ntamadan mu. 10Nanso na Abraham retwɛn kurow kɛse bi a Onyankopɔn akyekyere a ne fapem rensɛe da mu akɔtena. 11Gyidi nti na Sara nso de nyaa tumi nyinsɛnee, bere a na wanyin na ontumi nwo no. Ɔde ne ho too Onyankopɔn so se obedi ne bɔhyɛ so. 12Ɛno nti, ɛwɔ mu sɛ na Abraham regye nna awu de, nanso nʼasefo adɔɔso sɛ wim nsoromma ne mpoano nwea.\n13Gyidi mu na saa nnipa yi nyinaa wuwui. Ɛwɔ mu sɛ wɔn nsa anka bɔ a Onyankopɔn hyɛɛ wɔn no de, nanso wohuu no wɔ akyirikyiri yɛɛ no atuu, gye dii sɛ wɔyɛ ahɔho ne amamfrafo wɔ asase so. 14Wɔn a wɔka saa no da no adi pefee sɛ wɔrehwehwɛ wɔn ankasa wɔn man. 15Wɔannwene ɔman a wogyaw wɔ wɔn akyi no ho. Sɛ wɔyɛɛ no saa a, anka wobetumi anya ɔkwan asan wɔn akyi akɔ hɔ. 16Na mmom, ɔman pa a ɛyɛ ɔsoro man no na na wɔrepere. Enti ɛnyɛ Onyankopɔn aniwu sɛ ɔma wɔfrɛ no wɔn Nyankopɔn, efisɛ wasiesie ɔman bi ama wɔn.\n17Gyidi nti Abraham de ne ba Isak kɔbɔɔ afɔre bere a Onyankopɔn sɔɔ no hwɛe. Abraham nko ara ne onipa a na Onyankopɔn ahyɛ no bɔ no, nanso na wasiesie ne ho sɛ ɔde ne ba koro no bɛbɔ afɔre. 18Na Onyankopɔn aka akyerɛ no se, “Ɛnam Isak so na wʼase bɛterɛw.” 19Na Abraham nim sɛ Onyankopɔn betumi anyan awufo afi owu mu, na ɔkwan bi so no, yebetumi aka se Onyankopɔn nyan Isak fii owu mu.\n20Gyidi nti na ɛmaa Isak hyiraa Yakob ne Esau maa wɔn daakye asetena.\n21Gyidi nti na ɛmaa Yakob hyiraa Yosef mma no nyinaa ansa na ɔrewu. Obutuw ne pema so sɔree Onyankopɔn.\n22Gyidi nti na Yosef rebewu no, ɔka kyerɛɛ Israelfo se, wobetu afi Misraim, na ɔhyɛɛ nea sɛ owu a, wɔnyɛ nʼamu no.\n23Gyidi nti na ɛmaa Mose awo akyi no, nʼawofo de no siee asram abiɛsa no. Wohuu sɛ na ɔyɛ sononko, enti na wɔansuro sɛ wobebu ɔhene no mmara so no.\n24Gyidi nti na Mose nyin no, wampɛ sɛ wɔbɛfrɛ no Farao babea ba no. 25Na ɔpɛ sɛ ɔne Onyankopɔn mma behu amane sen sɛ obegye nʼani wɔ bɔne mu mmere tiaa bi. 26Osusuw sɛ, sɛ ohu amane ma Kristo a, eye sen agyapade a ɛwɔ Misraim nyinaa, efisɛ na nʼani da ade pa bi so daakye. 27Gyidi nti na ɛmaa Mose tu fii Misraim a na onsuro ɔhene no abufuw. Omiaa nʼani sɛ ɔrensan nʼakyi, efisɛ na wahu Onyankopɔn a obi nhu no no. 28Gyidi nti na ɔhyɛɛ Twam Afahyɛ no ma wɔde mogya petee apon ho, sɛnea ɛbɛyɛ a ɔsɛebɔfo no renkum Israelfo mmakan a wɔyɛ mmarima no.\n29Gyidi nti na ɛmaa Israelfo no twaa Po Kɔkɔɔ sɛnea wɔnam asase kesee so no. Misraimfo no pɛɛ sɛ wotwa bi no, asu no bu faa wɔn so.\n30Gyidi nti na Israelfo de nnanson twaa Yeriko afasu ho hyia dwiriw gui no.\n31Gyidi nti na wɔankum aguaman Rahab amfra wɔn a wonnye Onyankopɔn nni no, efisɛ ogyee akwansrafo no fɛw so.\nGyidi Foforo Bi\n32Afei dɛn na menka? Bere bebree nni hɔ sɛ mɛka Gideon, Barak, Samson, Yefta, Dawid ne Samuel ne adiyifo no ho asɛm. 33Wɔnam gyidi so koo amanko, dii nkonim ma wɔn nsa kaa nea Onyankopɔn hyɛɛ wɔn ho bɔ no. Wɔkataa gyata ano, 34dum ogyatannaa, tetew wɔn ho fii afoawu ano. Na wɔyɛ mmerɛw, nanso wɔyɛɛ den. Na wɔyɛ den wɔ akono, enti wodii wɔn atamfo so. 35Ɛnam gyidi so ma wonyan mmea bi awufo maa wɔn. Wɔyɛɛ afoforo bi nso ayayade sɛ anka wɔmpa Onyankopɔn na wonnyaa wɔn. Nanso wɔampo Onyankopɔn, sɛnea ɛbɛyɛ a wɔn nsa bɛka daakye wusɔre a ɛkyɛn so no. 36Woguu afoforo anim ase, bɔɔ wɔn mmaa, na wɔkyekyeree ebinom de wɔn guu afiase. 37Wosiw ebinom abo. Wɔde sradaa paee ebinom mu abien, de afoa kum bi. Wokyinkyin sɛ nnipa a nguan ne mmirekyi nwoma kata wɔn ho. Wɔyɛɛ mmɔbɔ. Wɔn ho hiaa wɔn na wohuu amane. 38Wiase yi annye amma wɔn. Wokyinkyin sɛ atutenafo wɔ sare ne mmepɔw so, abodan ne asase so abon mu.\n39Wodii eyinom nyinaa ho adanse pa wɔ wɔn gyidi ho, nanso wɔn nsa anka bɔ a Onyankopɔn hyɛɛ wɔn no, 40efisɛ Onyankopɔn wɔ tirimupɔw papa bi ma yɛn, sɛnea ɛbɛyɛ a yɛne wɔn nyinaa bɛbɔ mu anya bɔhyɛ no.\nAKCB : Hebrifo 11


Deuteronomio 12 APSD-CEB – 5 Mose 12 ASCB | Biblica\nDeuteronomio 12 APSD-CEB – 5 Mose 12 ASCB\nBeaeɛ A Awurade Ayi Ama Ɔsom\n1Yeinom ne mmara ne ahyɛdeɛ a ɛsɛ sɛ modi so, ɛberɛ a mote asase a Awurade, mo agyanom Onyankopɔn, de ama mo no so. 2Sɛ motu amanaman a wɔtete hɔ no firi hɔ a, ɛsɛ sɛ mosɛe mmeammea a wɔsom wɔn anyame no nyinaa—mmepɔ no atifi, nkokoɔ no atifi ne nnua a ɛyi nhahammono no ase nyinaa. 3Mommubu wɔn afɔrebukyia nyinaa na monyam wɔn ɔsom adum no. Momfa ogya nhye wɔn abosompɔ na mommobɔ wɔn ahoni a wɔayeyɛ no. Mompepa wɔn ahoni no din mfiri mmeammea hɔ.\n4Mommfa wɔn akwan no so nsom Awurade, mo Onyankopɔn. 5Na mmom, monhwehwɛ baabi a Awurade, mo Onyankopɔn, bɛyi afiri mo mmusuakuo mu ama mo no na montim ne din hɔ sɛ nʼatenaeɛ. Beaeɛ hɔ na ɛsɛ sɛ mokɔ. 6Ɛhɔ na momfa mo hyeɛ afɔrebɔdeɛ mmra mmɛbɔ a mo ntotosoɔ dudu, akyɛdeɛ sononko, adeɛ a moaka ho ntam sɛ mode bɛba ne afɔrebɔdeɛ a ɛfiri akoma pa mu, mo anantwie ne mo nnwan mu mmakan nso ka ho. 7Ɛhɔ na Awurade mo Onyankopɔn anim, mo ne mo abusuafoɔ bɛdidi na mo ani agye wɔ biribiara a mo nsa aka wɔ hɔ, ɛfiri sɛ, Awurade, mo Onyankopɔn, ahyira mo.\n8Ɛnnɛ yi, deɛ mopɛ biara na moyɛ, nanso, ɛnyɛ ne kwan ne no, 9ɛfiri sɛ, monnuruu ahomegyebea a Awurade mo Onyankopɔn de rebɛma mo no hɔ. 10Ɛrenkyɛre biara, mobɛtwa Asubɔnten Yordan akɔtena asase a Awurade, mo Onyankopɔn, de rema mo sɛ agyapadeɛ sononko no so. Sɛ ɔma mo ahomegyeɛ ne banbɔ wɔ mo atamfoɔ ho a, 11momfa biribiara a mɛhyɛ mo sɛ momfa mmra a ɛyɛ mo ɔhyeɛ afɔrebɔdeɛ, ntotosoɔ dudu, akyɛdeɛ sononko ne mo ɔma ahodoɔ ne mo bɔhyɛ afɔdeɛ. Momfa nkɔ beaeɛ a Awurade mo Onyankopɔn bɛyi ama mo a mobɛkamfo ne din wɔ hɔ no. 12Mo ne mo mmammarima, mo mmammaa ne mo nkoa nyinaa nnye mo ani wɔ hɔ wɔ Awurade, mo Onyankopɔn, anim. Na monkae Lewifoɔ a wɔtete mo nkuro so no sɛ, wɔnni asase a ɛyɛ wɔn dea. 13Monhwɛ yie na moammɔ mo hyeɛ afɔdeɛ wɔ baabiara kwa. 14Motumi yɛ saa wɔ baabi pɔtee a Awurade ayi afiri mo mmusua asase bi mu ama mo. Ɛhɔ na motumi bɔ ɔhyeɛ afɔdeɛ na moyɛ biribiara a mɛhyɛ mo sɛ monyɛ no.\n15Nanso, kuro biara a mopɛ so no, motumi kum mmoa we sɛdeɛ mokum atwe ne adabɔ no. Motumi we ɛnam dodoɔ biara a Awurade, mo Onyankopɔn, de bɛma mo. Mo nyinaa, sɛ mo ho te anaa mo ho nte no, motumi we bi. 16Mmara a ɛbata ho ara ne sɛ, monnni mogya no. Montwa ngu fam te sɛ nsuo. 17Ɛnsɛ sɛ modi mo afɔdeɛ, ntotosoɔ dudu a ɛfiri mo aburoo mu, mo nsã foforɔ ne ngo anaa mo anantwie ne mo nnwan abakan wɔ mo kuro mu. Biribiara a moaka ho ntam sɛ mode bɛma Awurade anaa deɛ mofiri akoma pa mu ahyɛ ho bɔ anaa akyɛdeɛ sononko biara, ɛnsɛ sɛ modi. 18Mmom, ɛsɛ sɛ modi no wɔ Awurade, mo Onyankopɔn, anim wɔ baabi a Awurade, mo Onyankopɔn, bɛkyerɛ mo no a mo, mo mmammarima ne mo mmammaa mo nkoa ne mo mfenaa ne Lewifoɔ a wɔfiri mo nkuro mu ka mo ho. Monnye mo ani wɔ Awurade, mo Onyankopɔn anim wɔ biribiara a mobɛyɛ no ho. 19Monhwɛ yie na moantwa Lewifoɔ no annya wɔ mmerɛ dodoɔ a mote mo asase so yi.\n20Sɛ Awurade, mo Onyankopɔn, trɛ mo asase mu sɛdeɛ wahyɛ mo ho bɔ no a, ɛnneɛ, mobɛtumi awe ɛnam mmerɛ biara a mopɛ. 21Ɛtumi ba sɛ baabi a Awurade, mo Onyankopɔn, ayi ama mo sɛ monkamfo ne din hɔ no ne mo fie kwan ware. Sɛ ɛba saa a, motumi kum mo anantwie anaa nnwan a Awurade de ama mo no bi we ɛnam no wɔ mo fie sɛdeɛ mahyɛ mo no. 22Obi a ne ho te anaa ne ho nte tumi we ɛnam no bi sɛdeɛ mowe ɔtwe ne ɔdabɔ no. 23Mmara a ɛwɔ ho ara ne sɛ, monnni mogya no, ɛfiri sɛ, mogya no yɛ nkwa enti ɛnsɛ sɛ modi nkwa no fra ɛnam no. 24Mmom, monhwie mogya no ngu fam sɛ nsuo. 25Monnni mogya no, na asi mo ne mo mma yie, ɛfiri sɛ, moayɛ deɛ ɛsɔ Awurade ani.\n26Momfa mo akyɛdeɛ kronkron ne mo bɔhyɛ afɔrebɔdeɛ nkɔ beaeɛ a Awurade akyerɛ. 27Ɛsɛ sɛ mode ɛnam ne mogya a mode bɔ ɔhyeɛ afɔdeɛ no gu Awurade mo Onyankopɔn no afɔrebukyia so. Mogya a ɛka mo afɔdeɛ foforɔ bi a mobɔ ho no, monhwie ngu Awurade, mo Onyankopɔn, afɔrebukyia no nkyɛn nanso motumi we ɛnam no. 28Monhwɛ yie na monni me mmara so na biribiara bɛkɔ yie ama mo ne mo mma, ɛfiri sɛ, mobɛyɛ deɛ ɛsɔ Awurade mo Onyankopɔn ani.\n29Sɛ Awurade, mo Onyankopɔn, sɛe aman no na mopam wɔn kɔtena wɔn asase no so a, 30mommma ɛkwan a wɔfa so som wɔn anyame no nyɛ afidie mma mo. Mommmisa sɛ “Ɛkwan bɛn so na saa aman yi fa som wɔn anyame? Yɛpɛ sɛ yɛdi wɔn akyi.” 31Mommfa saa ɛkwan yi so nsom Awurade, mo Onyankopɔn, ɛfiri sɛ, wɔn anyame no som mu no, wɔyɛɛ akyiwadeɛ bebree a Awurade mpɛ. Mpo, wɔhyee wɔn mmammarima ne wɔn mmammaa wɔ ogya a wɔde rebɔ afɔdeɛ ama wɔn anyame no mu.\n32Monhwɛ sɛ, deɛ mahyɛ mo no nyinaa mobɛdi so; mommfa bi nka ho na monnyi bi nso mfiri mu.\nASCB : 5 Mose 12


Yesu Yɛɛ Asɛnka Adwuma wɔ Perea | Yesu Asetena\nKENKAN WƆ Amharic Arabic Armenian Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian French Ga Georgian Greek Guarani Gujarati Gun Haitian Creole Hebrew Hiligaynon Hungarian Igbo Iloko Isoko Japanese Kazakh Kikaonde Kikongo Kikuyu Kinyarwanda Kirghiz Kiribati Kirundi Kongo Korean Lingala Luganda Luo Macedonian Malagasy Maltese Maya Moore Myanmar Norwegian Oromo Ossetian Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Turkish Turkmen Tuvaluan Twi Tzotzil Ukrainian Uzbek Vietnamese Wallisian Waray-Waray\nYesu Yɛɛ Asɛnka Adwuma wɔ Perea\nMONYERE MO HO NHYƐN ƐPONO TEATEAA NO MU\nYESU BƐWU WƆ YERUSALEM\nYesu kyerɛkyerɛɛ wɔ Yudea ne Yerusalem na ɔsaa nkurɔfo yareɛ wɔ hɔ. Afei ɔtwaa Yordan Asubɔnten no kɔɔ Perea mantam no mu kɔkyerɛkyerɛɛ wɔ nkuro nkuro mu. Nanso na ɛrenkyɛ, ɔbɛsan akɔ Yerusalem.\nBere a Yesu wɔ Perea no, ɔbarima bi bisaa no sɛ: “Awurade, wɔn a wɔbɛgye wɔn no yɛ kakraa bi anaa?” Saa bere no, na akyinnye bi rekɔ so wɔ nyamesom mpanimfoɔ no mu; ebinom se wɔn a wɔbɛgye wɔn no sua na ebi nso se wɔdɔɔso. Ɛbɛyɛ sɛ na ɔbarima yi ate saa akyinnye no ho asɛm. Yesu anka nnipa dodo a wɔbɛgye wɔn nkwa no ho hwee. Mmom ɔkaa nea obi yɛ a wɔbɛgye no nkwa ho asɛm sɛ: “Monyere mo ho dendeenden nhyɛn ɛpono teateaa no mu.” Ɛno kyerɛ sɛ obi bɛnya nkwa a, adwuma wom na ɛgye animia. Adɛn ntia? Yesu kyerɛɛ mu sɛ: “Mese mo sɛ nnipa pii bɛhwehwɛ sɛ wɔhyɛn mu nanso wɔrentumi.”—Luka 13:23, 24.\nYesu kaa biribi a ɛkyerɛ sɛ ampa, ɛgye mmɔdenbɔ. Ɔkaa sɛ: “Sɛ efiewura no nya sɔre to pono no mu a, afei mobɛgyina abɔnten abɔ pono no mu aka sɛ, ‘Owura, bue yɛn.’ . . . Nanso ɔbɛbue n’ano aka akyerɛ mo sɛ, ‘Mennim deɛ mofire. Momfiri me so nkɔ, mo a moyɛ deɛ ɛntene nyinaa!’”—Luka 13:25-27.\nƐno ma yɛhu sɛ, sɛ obi redwa boɔ mu koraa a, ɛsɛ sɛ ɔgyae ba, efisɛ sɛ ɔtenatena hɔ na ɔba bere a ɔpɛ a, ɔbɛba no na wɔato pono no mu. Saa na na nnipa pii tebea akɔyɛ; anka wɔbɛtumi anya mfaso afiri Yesu nkyerɛkyerɛ so bere a ɔwɔ wɔn nkyɛn no. Nanso wɔamma nokware som anhia wɔn ansen biribiara. Wɔn a Onyankopɔn somaa Yesu kɔɔ wɔn nkyɛn sɛ wɔmfa ne so nnya nkwa no, wɔn mu dodow no ara annye saa nhyehyɛe no antom. Yesu kaa sɛ wɔbɛgyina abɔnten ‘asu atwerɛ wɔn sẽ.’ Nanso “nkurɔfoɔ bɛfiri apueeɛ fam ne atɔeɛ fam, atifi fam ne anafoɔ fam aba,” kyerɛ sɛ, wɔbɛfiri aman nyinaa mu, na “wɔbɛtenatena adidiiɛ Onyankopɔn ahennie mu.”—Luka 13:28, 29.\nYesu kaa sɛ: “Ebinom a wɔaka akyire [te sɛ nnipa a wɔnyɛ Yudafo ne wɔn a wɔnni kamafo no] bɛdi kan, na ebinom a wɔdi kan aka akyire.” (Luka 13:30) Wɔn a wɔdi kan a wɔbɛka akyiri no bi ne Yudafo a wɔn nko ara na na Onyankopɔn de ɔsom hokwan adom wɔn no; ná wɔgye wɔn ho di sɛ wɔyɛ Abraham asefo. Nanso wɔn bonniayɛ nti wɔbɛka “akyire,” kyerɛ sɛ, wɔrenkɔ Onyankopɔn Ahenni no mu koraa.\nAfei Farisifo bi bɛka kyerɛɛ Yesu sɛ: “Firi adi firi ha kɔ, ɛfiri sɛ Herode [Antipa] pɛ sɛ ɔku woɔ.” Gyama Ɔhene Herode ankasa na ɔfirii ase kekaa saa nsɛm no maa nkurɔfo nso kaa bi. Ebia na ɔpɛ sɛ Yesu dwane fi hɔ kɔ baabi foforo. Herode yi ara na ɔma wɔkum Yohane Suboni, na na ɔmpɛ sɛ ɔbɛsan ama wɔakum odiyifo foforo. Nanso Yesu ka kyerɛɛ Farisifo no sɛ: “Monkɔka nkyerɛ saa sakraman no sɛ, ‘Hwɛ! meretu adaemone na masa yareɛ nnɛ ne ɔkyena, na da a ɛtɔ so mmiɛnsa no mawie.’” (Luka 13:31, 32) Herode a Yesu frɛɛ no “sakraman” no ma yɛhu sɛ ebia na ɔretwe adwene asi sɛnea saa mmoa no ani atew no so. Nanso Yesu amma Herode anaa onipa foforo biara ankyerɛ no nea ɔnyɛ. Adwuma a ne Papa de maa no no, na wasi ne bo sɛ ɔbɛyɛ no sɛnea Onyankopɔn bɛkyerɛ no kwan, ɛnyɛ sɛnea nnipa bɛkyerɛ no kwan.\nYesu toaa n’akwantu so de n’ani kyerɛɛ Yerusalem, efisɛ ɔkaa sɛ, “ɛnni kwan sɛ wɔsɛe odiyifoɔ bi wɔ baabiara sɛ Yerusalem.” (Luka 13:33) Bible nkɔmhyɛ biara anka sɛ Yerusalem na Mesia no bɛwu. Ɛnde adɛn nti na Yesu kaa sɛ ɛhɔ na wɔbɛkum no? Efisɛ Yerusalem ne Yudafo kuropɔn; ɛhɔ na na wɔn Sanhedrin asɛnni badwa kɛse a emu nnipa yɛ 71 no wɔ. Yerusalem hɔ ara nso na wɔbɔ obi sobo sɛ ɔyɛ odiyifo torofo a, wɔdi n’asɛm. Ɛhɔ nso na na wɔde mmoa bɔ afɔre. Ɛno nti Yesu tee nka sɛ ntease nnim sɛ wɔbɛkum no baabi foforo biara.\nYesu de awerɛhoɔ kaa sɛ: “Yerusalem, Yerusalem, deɛ ɔkum adiyifoɔ na ɔsi wɔn a wɔasoma wɔn ne nkyɛn aboɔ—hwɛ mprɛ dodoɔ ara a mepɛɛ sɛ meboaboa wo mma ano sɛdeɛ akokɔbaatan boaboa ne mma ano hyɛ ne ntaban ase, nanso moampɛ! Hwɛ! Wɔagya mo fie ama mo.” (Luka 13:34, 35) Ɔman no annye Onyankopɔn Ba no anni, enti na asodi da wɔn so!\nBere a Yesu rekɔ Yerusalem no, Farisini panin bi too nsa frɛɛ no adidi ase Homeda. Ná ɔbarima bi wɔ hɔ a wahonhon, enti na wɔn a wɔwɔ hɔ nyinaa rehwɛ nea Yesu bɛyɛ. Yesu bisaa Farisifo ne Mmarakyerɛfo no sɛ: “Mmara ma kwan sɛ wɔsa yareɛ homeda anaasɛ ɛmma kwan?”—Luka 14:3.\nObiara antumi anyi ano. Yesu saa ɔbarima no yareɛ, na afei ɔbisaa wɔn sɛ: “Mo mu hwan na sɛ ne ba anaa ne nantwie tɔ abura mu a, ɔrenyi no mfiri mu ntɛm ara homeda?” (Luka 14:5) Ná aba wɔ Yesu asɛm no mu, enti obiara antumi annyi ɛno nso ano.\nDɛn na Yesu kae sɛ obi yɛ a ɛbɛma wanya nkwa? Dɛn na ɛbɛma nnipa pii aka pono akyi?\nHwannom na “wɔaka akyire” a ‘wɔbɛdi kan’? Hwannom na “wɔdi kan” a ‘wɔbɛka akyire’?\nDɛn na na Ɔhene Herode suro sɛ ɛbɛsi?\nAdɛn nti na Yesu kaa sɛ Yerusalem na wɔbɛkum no?\nBere a Yesu wɔ asase so no, nneɛma a ɔyɛe no yɛ nhyira a Ahenni no de bɛbrɛ nnipa daakye no ho mpopoe.


Dɛn na Tetefo a Wɔpɛɛ Nokware Akyi Kwan no Hui?\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Vietnamese Xhosa Yoruba Zulu\n“DƐN ne nokware?” Ɛno ne asɛm a Pontio Pilato bisaa Yesu. Saa bere no, na ɔno ne Yudea amrado, na na wɔde Yesu abrɛ no sɛ onni n’asɛm. (Yohane 18:38) Nanso, na ɛnyɛ nokware bi na Pilato repɛ ahu. Obisaa n’asɛm no de dii fɛw, na ɔde kyerɛe sɛ onnye nni sɛ nokware bi wɔ hɔ. Pilato ani so de, nea obi pɛ sɛ ogye di anaa nea wɔde akyerɛkyerɛ no biara yɛ nokware. Ɛnnɛ nso, nnipa pii kura saa adwene no; wonnye nni sɛ nokware bi wɔ hɔ.\nBɛboro mfe 500 ni no, na nkyerɛkyerɛ ayɛ bebree ma asɔrekɔfo a wɔwɔ Europe nhu emu nokware. Efi wɔn mmofraase no, na wɔakyerɛkyerɛ wɔn sɛ ɛba ɔsom mu a, nea pope bɛka no, ɛno ara ne no. Ná wɔde asɔre nkyerɛkyerɛ nso awura wɔn mu. Nanso afei de, na ɔsom mu nsakrae kɛse bi rekɔ so wɔ Europe ma akɔfa ntease foforo koraa aba. Dɛn na afei wobegye adi? Wɔbɛyɛ dɛn ahu emu nokware?\nSaa bere no, na nkurɔfo repɛ nokware akyi kwan denneennen, * na na mmarima baasa bi nso ka ho. Dɛn na wɔyɛ de hwehwɛɛ nokware no? Ekosii sɛn? Ma yɛnhwɛ.\n‘BIBLE NA ƐSƐ SƐ ƐKASA’\nNá Wolfgang Capito yɛ aberante a ɔmfa ne som nni agoru koraa. Osuaa ayaresa, mmara, ne nyamekyerɛ, na afe 1512 mu no, ɔbɛyɛɛ ɔsɔfo. Akyiri yi, ɔbɛyɛɛ Mainz sɔfopɔn no boafo.\nSaa bere no, na ebinom rekyerɛkyerɛ nneɛma a ɛne Katolek gyidi nhyia. Mfiase no, Capito bɔɔ mmɔden sɛ obebu wɔn abam, nanso ɛyɛɛ kakra no, ɔno nso de n’ano toom sɛ ɛsɛ sɛ wɔyɛ nsakrae wɔ asɔre nkyerɛkyerɛ mu. Dɛn na ɔyɛe? Abakɔsɛm kyerɛwfo James M. Kittelson kyerɛwee sɛ na Capito gye di sɛ, “Bible nkutoo na edi mu a yebetumi de yɛn ho ato so. Enti ɛno na ɛsɛ sɛ wɔde wɔn nkyerɛkyerɛ to ho de hwɛ sɛ ɛyɛ papa anaa.” Ɛno maa Capito hui sɛ asɔre nkyerɛkyerɛ bi wɔ hɔ a, ennyina Bible so. Ebi ne Awurade adidi ase paanoo ne nsa a wɔkyerɛ sɛ ɛdan Yesu nipadua ne ne mogya. Foforo nso ne ahotefo a wɔsom wɔn. (Hwɛ adaka a wɔato din “ Hwɛ sɛ Nsɛm no Te Saa Anaa.”) Afe 1523 no, Capito de ne dibea too hɔ na otu kɔtenaa Strasbourg. Saa bere no, na Strasbourg yɛ baabi a nnipa a wɔrepere ɔsom mu nsakrae no aboa wɔn ho ano.\nOfie a na Capito te mu wɔ Strasbourg no, ɛhɔ bɛyɛɛ baabi a wɔn a wonnye asɔre nkyerɛkyerɛ bi ntom no taa hyiam. Ɛbɛyɛ sɛ na wɔtaa susuw ɔsom ne Bible nkyerɛkyerɛ pii ho. Ná ebinom a wɔrepere ɔsom mu nsakrae no da so ara kyerɛkyerɛ Baasakoro no. Nanso, nhoma bi ka sɛ Capito “anka biribiara amfa Baasakoro nkyerɛkyerɛ no ho” wɔ ne nhoma biara mu. (The Radical Reformation) Adɛn ntia? Capito ani gyee sɛnea Spain nyamekyerɛfo Michael Servetus de Bible bɔɔ Baasakoro nkyerɛkyerɛ gui no ho. *\nSaa bere no, sɛ obi nnim na ɔkasa tia Baasakoro nkyerɛkyerɛ no a, wawu. Enti nea Capito hu faa Baasakoro ho no, wantumi amfa anto gua. Nanso, nsɛm a ɔkyerɛwee no kyerɛ sɛ onnya nhyiaa Servetus mpo, na n’adwenem ntene no wɔ Baasakoro ho. Akyiri yi, Katolek sɔfo bi kaa Capito ne ne mfɛfo ho asɛm sɛ, “wohyiaam kokoam susuw ɔsom mu ahintasɛm ahorow a emu dɔ paa no ho, na wɔpoo Baasakoro Kronkron no.” Mfe ɔha akyi no, sɛ wɔrebobɔ akyerɛwfo a wɔkasa tiaa Baasakoro din a, Capito din na na wɔde di kan.\nNá Wolfgang Capito gye di sɛ asɔre “no haw kɛse paa ne Kyerɛwnsɛm no a wɔde too nkyɛn”\nNá Capito gye di sɛ obi pɛ nokware a, Bible mu na ɛsɛ sɛ ɔkɔ. Ɔkaa sɛ: “Nkyerɛkyerɛ nyinaa mu no, Bible ne Kristo mmara na ɛsɛ sɛ yɛma ɛkasa.” Ɔbenfo Kittelson kyerɛ sɛ asɛm a na Capito taa ka ara ne sɛ, “nyamekyerɛfo no haw kɛse paa ne Kyerɛwnsɛm no a wɔde too nkyɛn.”\nAfe 1526 no, aberante bi tenaa Capito fie a ne din de Martin Cellarius (wɔsan frɛ no Martin Borrhaus). Ɔno nso, na n’ani gye ho paa sɛ obesua Onyankopɔn Asɛm ahu mu nokware.\n“NOKWARE NYANKOPƆN HO NIMDEƐ”\nMartin Cellarius nhoma a wɔato din On the Works of God (Onyankopɔn Nnwuma) no asɛmti afã. Nhoma yi mu na ɔde asɔre nkyerɛkyerɛ totoo Bible no ho\nWɔwoo Cellarius afe 1499. Osuaa nyamekyerɛ ne nyansapɛ, na na waben mu paa. Akyiri yi, ɔkɔkyerɛɛ ade wɔ Wittenberg, Germany. Saa kurow no mu na ɔsom mu nsakrae a na nkurɔfo repere no hyɛɛ ase. Cellarius kɔɔ hɔ no, ankyɛ na ohyiaa Martin Luther ne nnipa foforo a wɔn nso pɛ sɛ wɔsesa asɔre nkyerɛkyerɛ no. Ná Cellarius bɛyɛ dɛn ahu sɛ nkyerɛkyerɛ bi yɛ nnipa nsusuwii anaa ɛyɛ nokwasɛm a ɛwɔ Bible mu?\nNhoma bi ka sɛ na Cellarius gye di sɛ, sɛ obi pɛ sɛ onya ntease a edi mu a, ɛsɛ sɛ “ɔyere ne ho kenkan Kyerɛwnsɛm no; ɔkenkan Kyerɛwsɛm bi nso a, ɛsɛ sɛ ɔde toto Kyerɛwsɛm afoforo ho. Afei, ɛsɛ sɛ onya adwensakra na ɔbɔ mpae.” (Teaching the Reformation) Bere a Cellarius hwehwɛɛ Bible mu no, dɛn na ohui?\nNea Cellarius hui no, ɔde kyerɛw nhoma wɔ July 1527 mu. Wɔato nhoma no din On the Works of God (Onyankopɔn Nnwuma). Ná asɔre no kyerɛ sɛ Awurade adidi ase no, sɛ obi de paanoo ne nsa no bi ka n’ano a, ɛdan Yesu nipadua ne ne mogya. Nanso Cellarius kyerɛwee wɔ ne nhoma no mu sɛ nneɛma a ɛtete saa no nyinaa yɛ amanne kɛkɛ. Ɔbenfo Robin Barnes ka sɛ, Cellarius nhoma no “kyerɛɛ Bible nkɔmhyɛ ase sɛ bere bi bɛba a, ɔhaw ne amanehunu bɛdɔɔso, nanso ɛno akyi no, nneɛma bɛsesa koraa ama biribiara akɔ yiye.”—2 Petro 3:10-13.\nCellarius kaa nsɛm pii, na biako a ɛho hia paa ne onii a Yesu Kristo yɛ. Wanhyɛ da ankasa antia Baasakoro no, nanso ɔkyerɛe sɛ nsonsonoe da “Ɔsoro Agya” no ne “ne Ba Yesu Kristo” ntam. Ɔkyerɛwee sɛ ade nyinaa so tumfoɔ Nyankopɔn wɔ mma ne anyame pii a wɔhyɛ n’ase, na Yesu yɛ wɔn mu biako.—Yohane 10:34, 35.\nRobert Wallace kyerɛwee wɔ ne nhoma bi mu sɛ, sɛnea Cellarius kyerɛw Baasakoro ho asɛm wɔ ne nhoma mu no, ɛnyɛ saa na na nkurɔfo kyerɛw ho asɛm saa bere no. * (Antitrinitarian Biography—1850) Ɛno nti, nhomanimfo pii hu Cellarius sɛ obi a ɛbɛyɛ sɛ ɔpoo Baasakoro nkyerɛkyerɛ no. Wɔka sɛ, wɔn a Onyankopɔn faa wɔn so “de nokware Nyankopɔn ne Kristo ho nimdeɛ duaa nkurɔfo mu” no, Cellarius yɛ wɔn mu biako.\nONYAE A, ANKA WƆSAN KƆFAA DEDAW NO\nBɛyɛ afe 1527 mu no, nyamekyerɛfo Johannes Campanus a na wobu no sɛ ɔyɛ nhomanimfo kukudam no kɔtenaa Wittenberg. Bere a ɔkɔɔ hɔ no, na wɔn a wɔrepere ɔsom mu nsakrae te sɛ Martin Luther no nkyerɛkyerɛ agye agua wɔ hɔ. Nanso Campanus annye Martin Luther nkyerɛkyerɛ no bi antom. Ɛbaa no sɛn?\nNá asɔre no kyerɛkyerɛ sɛ Awurade adidi ase paanoo ne nsã no dan Yesu nipadua ne ne mogya. Martin Luther nso kyerɛkyerɛe sɛ Yesu nipadua no ba bɛka adidi no ho mmom. Nanso, Campanus annye emu biara anni. Nhomakyerɛwfo André Séguenny ka sɛ, na Campanus gye di sɛ, “adidi no ase Paanoo no nsesa nyɛ biribi foforo biara, na mmom ɛyɛ sɛnkyerɛnne a egyina hɔ ma Kristo nipadua.” Afe 1529 mu no, wɔyɛɛ nhyiam bi wɔ Marburg de dwennwenee saa nsɛm no ho, nanso wɔamma Campanus kwan amma wamfa nea wasua afi Kyerɛwnsɛm mu no anto gua. Efi ɛno so no, nnipa a wɔne no repere ɔsom mu nsakrae wɔ Wittenberg no ne no ammɔ bio.\nJohannes Campanus kaa nsɛm bi wɔ ne nhoma a wɔato din Restitution (San Kɔfa) mu de kyerɛe sɛ onnye Baasakoro nkyerɛkyerɛ no ntom\nAde a ɛhyɛɛ wɔn abufuw koraa ne adwene a na Campanus kura wɔ Agya, Ɔba ne honhom kronkron ho no. Afe 1532 mu no, Campanus kyerɛw nhoma bi a wɔfrɛ no Restitution (San Kɔfa). Ɔkaa wɔ nhoma no mu sɛ, ɛsono Yesu, ɛnna ɛsono n’Agya. Ɔkyerɛkyerɛɛ mu sɛ, sɛnea okunu ne ɔyere yɛ “ɔhonam koro” no, saa ara na Agya no ne Ɔba no nso “yɛ biako.” Wɔn adwene hyia, nanso ɛsono wɔn mu biara. (Yohane 10:30; Mateo 19:5) Campanus kaa sɛ, Kyerɛwnsɛm no mpo yɛ ntotoho saa de kyerɛ sɛ Ɔba no hyɛ Agya no ase. Kyerɛwnsɛm no ka sɛ: “Ɔbea nso ti ne ɔbarima; Kristo nso ti ne Onyankopɔn.”—1 Korintofo 11:3.\nHonhom kronkron no nso ɛ? Ɛno nso, Campanus twee adwene sii Bible no so sɛ: “Biribiara nni Kyerɛwnsɛm mu a ɛka sɛ Honhom Kronkron no ka Baasakoro bi ho . . . Onyankopɔn honhom no di nneɛma ho dwuma, kyerɛ sɛ, ɛyɛ ne tumi a ɔde hyɛ biribiara ase de wie.”—Genesis 1:2.\nLuther kae sɛ Campanus yɛ obi a ɔka abususɛm, na ɔyɛ Onyankopɔn Ba no tamfo. Onipa foforo a na ɔno nso repere nsakrae kae sɛ wonkum no. Nanso ammɔ Campanus hu koraa. Nhoma bi ka sɛ: “Ná Campanus gye di sɛ, ntease a na asomafo no wɔ ne nea Bible ka fa Onyankopɔn ne nnipa ho no, Asɔre no de ato nkyɛn. Ɛno na ama wɔafom kwan.”—The Radical Reformation.\nCampanus anyɛ n’adwene sɛ ɔbɛtew asɔre biara. Ɔkae sɛ wakyinkyin “mate-me-ho akuw ne wɔn a wɔapo asɔre nkyerɛkyerɛ nyinaa so” de apɛ nokware akyi kwan, nanso ɔkwa. Enti na ɔhwɛ kwan sɛ Katolek Asɔre no bɛsan akɔfa nokware Kristosom nkyerɛkyerɛ dedaw no. Nanso, akyiri yi, Katolek mpanyimfo kyeree Campanus, na ɔkɔdaa afiase bɛyɛ mfe 20. Abakɔsɛm akyerɛwfo gye di sɛ ebia owui wɔ afe 1575 mu.\n“MONSƆ ADE NYINAA NHWƐ”\nEsiane sɛ Capito, Cellarius, Campanus, ne afoforo yeree wɔn ho suaa Bible nti, ɛboaa wɔn ma wohuu nokware no. Ɛwom, ɛnyɛ ntease a wonyae nyinaa na ɛne Bible hyia pɛpɛɛpɛ, nanso ahobrɛasefo yi hwehwɛɛ Kyerɛwnsɛm no mu de pɛɛ nokware akyi kwan. Nokware a wohui nso, wosoo mu yiye.\nƆsomafo Paulo hyɛɛ ne nuanom Kristofo nkuran sɛ: “Monsɔ ade nyinaa nhwɛ; munkura nea eye mu pintinn.” (1 Tesalonikafo 5:21) Nea ɛbɛboa wo ma woahwehwɛ nokware no, Yehowa Adansefo atintim nhoma bi a n’asɛmti fata paa. Wɔato din Dɛn na Bible Kyerɛkyerɛ Ankasa? Sɛ wopɛ sɛ wunya bi a wuntua hwee a, yɛsrɛ wo, hwɛ nhoma yi kratafa 16 anaa kɔ yɛn wɛbsaet, jw.org/tw.\n^ nky. 4 Hwɛ January 15, 2012 Ɔwɛn-Aban no kratafa 7-8, nkyekyɛm 14-17. Yehowa Adansefo na wotintimii.\n^ nky. 8 Hwɛ adaka a wɔato din “Baasakoro no mu Mfomso Ahorow.” Ɛwɔ Onyankopɔn Akyi Kwan a Adesamma Hwehwɛ nhoma no kratafa 322. Yehowa Adansefo na wotintimii.\n^ nky. 17 Robert Wallace nhoma no ka sɛ, Cellarius rekyerɛw Kristo ho asɛm a, na ɔkyerɛw no “deus” (onyame), na ɛnyɛ “Deus” (Onyankopɔn).”\n“Hwɛ sɛ Nsɛm no Te Saa Anaa”\nDɛn na ɛmaa Capito, Cellarius, Campanus, ne nnipa foforo poo asɔre nkyerɛkyerɛ bi? Wɔyɛɛ wɔn ade te sɛ tete Beroiafo no, enti na wɔhwehwɛ Kyerɛwnsɛm no mu yiye “hwɛ sɛ nsɛm no te saa anaa.” (Asomafo Nnwuma 17:11) Nea nnipa baasa no hui no bi ni:\nNEA KYERƐWNSƐM NO KA\nAhotefo yɛ nnipa ne Onyankopɔn ntamgyinafo, enti yɛsom wɔn a, ɛfata.\n“Onyankopɔn koro na ɔwɔ hɔ, ne Onyankopɔn ne nnipa ntamgyinafo koro, onipa Kristo Yesu.”—1 Timoteo 2:5.\nƐsɛ sɛ wɔbɔ mmofra nketenkete asu.\n“Bere a [wogye] . . . dii no, wɔma wɔbɔɔ wɔn asu, mmarima ne mmea nyinaa.”—Asomafo Nnwuma 8:12.\nYesu ne n’Agya yɛ Baasakoro no fã; wɔn mu biara nkyɛn ne yɔnko.\n“[Me Yesu,] merekɔ Agya no nkyɛn, efisɛ Agya no yɛ kɛse sen me.” (Yohane 14:28) “Yesu . . . [annya] adwene sɛ ɔbɛpere biribi, sɛ ɔne Onyankopɔn bɛyɛ pɛ.”—Filipifo 2:5, 6.\nSɛ wɔrebɔ Mass a, paanoo ne nsã no dan Yesu honam ne ne mogya.\n“Yesu faa paanoo, na ohyiraa so wiei no obubuu mu de maa asuafo no kae sɛ: ‘Munnye nni. Eyi gyina hɔ ma me nipadua.’ Afei ɔfaa kuruwa, na ɔdaa ase no ɔde maa wɔn kae sɛ: ‘Mo nyinaa monnom ano, na eyi gyina hɔ ma me “mogya a wɔde yɛ apam no.”’”—Mateo 26:26-28.


Забур 89 CARS - Nnwom 89 AKCB\n1Mɛto Awurade adɔe ho dwom daa daa;\nmede mʼano bɛda wo nokwaredi adi awo ntoatoaso nyinaa mu.\n2Mɛka se wʼadɔe no tim hɔ daa nyinaa,\nna woatim wo nokwaredi wɔ ɔsoro hɔ ankasa.\n3Wokae se, “Mene onipa a mayi no no ayɛ apam;\nmaka ntam akyerɛ me somfo Dawid.\nna wʼahengua nso atim wɔ awo ntoantoaso nyinaa mu.’ ”\n5Awurade, ɔsorosorofo kamfo wʼanwonwade,\nna wo nokwaredi nso, wɔkamfo wɔ ahotefo asafo mu.\n6Na hena na ɔne wo Awurade sɛ wɔ ɔsoro hɔ?\nHena na ɔte sɛ Awurade wɔ ɔsoro abɔde mu?\n7Akronkronfo agyinatufo mu, wosuro Onyankopɔn;\nwɔde osuro kɛse ma Onyankopɔn wɔ akronkronfo nhyiamu ase.\n8Asafo Awurade Nyankopɔn, hena na ɔte sɛ wo?\nWo, Awurade, woyɛ ɔkɛse na wo nokwaredi atwa wo ho ahyia.\n9Wudi po a ɛworo no so;\nnʼasorɔkye bobɔ kɔ soro a, wobrɛ no ase.\n10Wodwerɛw Rahab sɛ atɔfo no mu baako;\nwode wo basa dennen no bɔɔ wʼatamfo pansamee.\nwiase ne nea ɛwɔ mu nyinaa wo na wufii ase.\n12Wobɔɔ atifi ne anafo.\nTabor ne Hermon de ahosɛpɛw to dwom ma wo din.\nwo nsam wɔ ahoɔden, woama wo nsa nifa so.\n14Wʼahengua no fapem yɛ trenee ne atɛntrenee;\nadɔe ne nokwaredi di wʼanim.\n15Nhyira nka wɔn a wɔasua sɛnea wɔbɔ wo abodin,\nwɔn a wɔnantew wʼanim hann no mu, Awurade.\n16Wogye wɔn ani wɔ wo din mu da mu nyinaa;\nwodi ahurusi wɔ wo trenee mu.\n17Wone wɔn anuonyam ne ahoɔden,\nna wʼadom nti yɛyɛ nkonimdifo.\n18Ampa ara, yɛn kyɛm wɔ Awurade,\nna yɛn hene wɔ Israel Kronkronni no.\n19Da bi wokasaa wɔ anisoadehu mu,\nkyerɛɛ wʼahotefo se,\n“Madom ɔkofo bi ahoɔden;\nmapagyaw aberante bi afi nnipa no mu.\n20Mahu Dawid, me somfo;\n21Me nsa bɛwowaw no;\nampa ara me basa bɛhyɛ no den.\n22Ɔtamfo biara renhyɛ no sɛ ontua tow;\nomumɔyɛfo biara rentumi nhyɛ no so.\n23Mɛdwerɛw nʼatamfo wɔ nʼanim\nna mabobɔ nʼahohiahiafo ahwe fam.\n24Me nokware adɔe bɛka ne ho,\n25Mɛtrɛw nʼahye mu akosi po so,\nna ɔde ne nsa nifa bɛto nsubɔnten so.\n26Ɔbɛfrɛ me aka se, ‘Wone mʼagya,\nme Nyankopɔn, me nkwagye botan.’\nasase so ahene nyinaa no mu ɔkɛse.\n28Mɛma mʼadɔe a mewɔ ma no no atena hɔ daa,\nnʼahengua nso betim hɔ akosi sɛ ɔsoro betwa mu.\n30“Sɛ ne mmabarima po me mmara\nna sɛ wɔanni mʼahyɛde so,\n31sɛ wobu mʼahyɛde so\nna sɛ wɔanni me hyɛ nsɛm so a,\n32ɛno de mede abaa bɛtwe wɔn aso wɔ wɔn bɔne ho\nna wɔn amumɔyɛ nso mede mmaatwa atwe wɔn aso;\n33Nanso merennyae mʼadɔe a meyɛ ma no no\nna mɛkɔ so adi no nokware.\nna merensesa nea mede mʼano aka no.\nna merentwa Dawid atoro da,\nna nʼahengua nso betim wɔ mʼanim te sɛ owia;\n37ebetim hɔ daa te sɛ ɔsram,\nɔdanseni nokwafo a ɔwɔ wim no.”\n38Nanso woapo no, woapa nʼakyi,\nwo bo afuw nea woasra no ngo no.\n39Woagu apam a wo ne wo somfo pamee no,\nwoagu nʼahenkyɛw ho fi wɔ mfutuma mu.\n40Woabubu nʼafasu nyinaa\nama nʼabandennen adan nnwiriwii.\n41Wɔn a wotwa mu wɔ hɔ nyinaa fow no fa;\nna wayɛ aniwude ama ne mfɛfo.\n42Woama nʼatamfo nsa nifa so;\nama wɔn nyinaa di ahurusi.\n43Woama nʼafoa ayɛ ɔkwa,\n44Wode nʼanuonyam aba awiei\nna woatow nʼahengua akyene fam.\n45Woatwa ne mmerantebere nna so\nna wode animguase nguguso akata no so.\n46Awurade, enkosi da bɛn? Na wode wo ho behintaw?\nWʼabufuwhyew bɛkɔ so adɛw akosi da bɛn?\n47Kae sɛnea me nkwanna twa mu ntɛm so.\nEfisɛ woabɔ yɛn nyinaa sɛ ade a etwa mu ntɛm so!\n48Hena na ɔbɛtena ase a ɔrenwu da?\nAnaasɛ hena na obetumi agye ne ho afi owu tumi nsam?\n49Awurade, ɛhe na wo tete adɔe kɛse no wɔ,\nnea wufi wo nokwaredi mu de kaa ntam kyerɛɛ Dawid no?\n50Kae, Awurade, sɛnea wɔadi wo somfo ho fɛw\nne sɛnea manya koma ama amanaman no akutiabɔ,\n51Awurade, akutiabɔ a wʼatamfo de adi fɛw\nde adi nea woasra no ngo no anammɔntu biara ho fɛw.\n52Ayeyi nka Awurade daa!\nAKCB : Nnwom 89


Ma Wo Bo Nyɛ Duru—Yehowa Ka Wo Ho! | Adesua\nKENKAN WƆ Afrikaans Albanian Amharic Arabic Argentinean Sign Language Armenian Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Wolaita Xhosa Yoruba Zande Zulu\n“Ma wo bo nyɛ duru na wo ho nyɛ den . . . Yehowa wo Nyankopɔn ka wo ho.”—YOS. 1:9.\nDɛn na na ɛsɛ sɛ Yosua yɛ na wanya gyidi ne akokoduru kɛse?\nAkokoduru bɛn na ebinom daa no adi a ɛka wo koma paa?\nHena na wususuw sɛ ne gyidi ne n’akokoduru betumi aboa wo wɔ asɛnka adwuma no mu?\n1, 2. (a) Su bɛn na ɛbɛboa yɛn ma yɛagyina sɔhwɛ ano? (b) Dɛn ne gyidi? Ma mfatoho.\nYEHOWA som ma yɛn ani gye. Nanso yehu amane te sɛ nnipa nyinaa. Ɛtɔ da bi mpo a ‘trenee nti yehu amane.’ (1 Pet. 3:14; 5:8, 9; 1 Kor. 10:13) Yehia gyidi ne akokoduru na yɛatumi agyina sɔhwɛ a ɛte saa ano.\n2 Dɛn ne gyidi? Ɔsomafo Paulo kyerɛwee sɛ: “Gyidi ne awerɛhyem a yɛde twɛn biribi a yɛn ani da so, nneɛma a yenhu ho adanse a ɛda adi pefee.” (Heb. 11:1) Bible foforo ka sɛ: “Gyidi ne nneɛma a yɛn ani da so ho adanse krataa. Gyidi ne sɛ yebenya awerɛhyem sɛ nneɛma a yenhu no bɛba.” (The Simple English Bible) Sɛ yɛwɔ agyapade bi ho adanse krataa a, ɛma yɛn ahotoso sɛ agyapade no yɛ yɛn dea. Esiane sɛ yegye di sɛ asɛm biara a Onyankopɔn aka bɛbam nti, ɛte sɛ nea yɛwɔ agyapade bi ho adanse krataa. Yɛn gyidi ma yenya ahotoso sɛ Onyankopɔn bɔhyɛ a yɛn ani da so nyinaa bɛbam, na yɛwɔ awerɛhyem sɛ nea waka wɔ n’Asɛm mu a yɛmfa yɛn ani nhu mpo yɛ nokware.\n3, 4. (a) Dɛn ne akokoduru? (b) Sɛ yɛpɛ sɛ yenya gyidi ne akokoduru paa a, ade biako bɛn na ɛbɛboa yɛn?\n3 Sɛ yɛwɔ akokoduru na sɛ yehyia tebea a ɛyɛ den anaa ɛyɛ hu mpo a, yɛde ahoɔden bɛkasa anaa yɛbɛyɛ ade a yɛrensuro. Obi a ɔwɔ akokoduru wɔ ahotoso, ne bo yɛ duru, na onsuro sɛ ne gyidi nti obehu amane.—Mar. 6:49, 50; 2 Tim. 1:7.\n4 Gyidi ne akokoduru yɛ su a yɛn nyinaa pɛ. Nanso ɛtɔ da bi a yɛbɛte nka sɛ yenni gyidi ne akokoduru a yehia. Bible ma yehu nnipa pii a wɔdaa gyidi ne akokoduru adi a yebetumi asuasua wɔn. Eyi nti sɛ yɛpɛ sɛ yenya gyidi ne akokoduru paa a, ade biako a ɛbɛboa yɛn ne sɛ yebesusuw nnipa yi bi nhwɛso ho.\nNA YEHOWA KA YOSUA HO\n5. Dɛn na na Yosua hia na watumi adi ɔman no anim?\n5 Momma yɛnhwɛ nea esii bɛyɛ mfe 3,500 ni. Ná Yehowa agye Israelfo mpempem pii afi Egypt nkoasom mu ma odiyifo Mose adi wɔn anim mfe 40. Saa bere no na Mose adi mfe 120, na okogyinaa Bepɔw Nebo so too n’ani hwɛɛ Bɔhyɛ Asase no. Mose wui wɔ bepɔw no so, na Yosua besii n’ananmu. Na Yosua yɛ ɔbarima a ‘nyansa ahyɛ no mã.’ (Deut. 34:1-9) Saa bere no, na aka kakraa bi ma Israelfo no akɔfa Kanaan asase no. Sɛ Yosua betumi adi ɔman no anim a, na ohia Onyankopɔn nyansa. Bio nso na ɛsɛ sɛ onya Yehowa mu gyidi na ne bo yɛ duru na ne ho yɛ den.—Deut. 31:22, 23.\n6. (a) Sɛnea Yosua 23:6 kyerɛ no, dɛn na ɛsɛ sɛ yenya akokoduru yɛ? (b) Dɛn na yesua fi Asomafo Nnwuma 4:18-20 ne Asomafo Nnwuma 5:29 mu?\n6 Yosua daa nyansa, akokoduru ne gyidi adi, na yebetumi aka sɛ eyi hyɛɛ Israelfo no den bere a wɔne Kanaanfo koe mfe pii no. Ɛnyɛ ɔko bere mu nkutoo na na Israelfo no hia akokoduru; na wohia akokoduru a wɔde bɛyɛ nea Yosua ka kyerɛɛ wɔn no nso. Yosua rebewu no, ɔka kyerɛɛ wɔn sɛ: “Momma mo bo nyɛ duru na monhwɛ sɛ mubedi nea wɔakyerɛw wɔ Mose mmara nhoma no mu nyinaa so, na mommman nnkɔ nifa anaa benkum.” (Yos. 23:6) Yɛn nso yehia akokoduru a yɛde betie Yehowa bere nyinaa. Eyi ho hia paa titiriw bere a nnipa pɛ sɛ yebu Onyankopɔn mmara so. (Monkenkan Aso. 4:18-20; 5:29.) Sɛ yɛbɔ mpae na yɛde yɛn ho to Yehowa so a, ɔbɛboa yɛn ma yɛanya akokoduru.\nNEA ƐBƐMA ASI YƐN YIYE\n7. Dɛn na na ɛsɛ sɛ Yosua yɛ na wanya akokoduru na asi no yiye?\n7 Ɛsɛ sɛ yesua Onyankopɔn Asɛm na yɛde yɛ adwuma; ɛno na ɛbɛma yɛanya akokoduru ayɛ n’apɛde. Saa na Yehowa ka kyerɛɛ Yosua sɛ ɔnyɛ bere a obesii Mose anan no. Ɔka kyerɛɛ no sɛ: “Nea ehia ara ne sɛ wobɛma wo bo ayɛ duru na wo ho ayɛ den, na woahwɛ adi mmara a m’akoa Mose de maa wo no nyinaa so. . . . Mma mmara nhoma yi mmfi w’anom, na mmom kenkan na dwinnwen ho awia ne anadwo na woadi nea wɔakyerɛw wom nyinaa so. Woyɛ saa a, ebesi wo yiye na woayɛ w’ade nyansam.” (Yos. 1:7, 8) Yosua tiee afotu no na ‘esii no yiye.’ Yɛn nso sɛ yetie afotu yi a, yebenya akokoduru kɛse na asi yɛn yiye wɔ Onyankopɔn som mu.\nAfe 2013 afe asɛm ni: “Ma wo bo nyɛ duru na wo ho nyɛ den . . . Yehowa wo Nyankopɔn ka wo ho.”—Yosua 1:9\n8. Kyerɛwsɛm bɛn na woyii 2013 afe asɛm no fii mu? Saa asɛm no bɛboa wo dɛn?\n8 Yebetumi aka sɛ asɛm a Yehowa san ka kyerɛɛ Yosua no hyɛɛ no den paa. Ɔkae sɛ: ‘Ma wo bo nyɛ duru na wo ho nyɛ den. Nsuro na mmɔ hu, efisɛ baabi a wobɛkɔ biara no, Yehowa wo Nyankopɔn ka wo ho.’ (Yos. 1:9) Yɛn nso Yehowa ka yɛn ho. Enti sɔhwɛ biara a yebehyia no, ɛnsɛ sɛ ‘yesuro anaa yɛbɔ hu.’ Asɛm a ɛho hia yɛn paa ni: “Ma wo bo nyɛ duru na wo ho nyɛ den . . . Yehowa wo Nyankopɔn ka wo ho.” Asɛm yi wɔ Yosua 1:9, na ɛno na wɔapaw sɛ 2013 afe asɛm. Akyinnye biara nni ho sɛ saa asɛm yi bɛhyɛ yɛn den asram a ɛwɔ yɛn anim no. Nnipa bi nso de wɔn nsɛm ne wɔn nneyɛe kyerɛe sɛ wɔwɔ gyidi ne akokoduru, na wɔn nhwɛso betumi aboa yɛn.\nWƆDE AKOKODURU YƐƐ ONYANKPƆN APƐDE\n9. Dɛn na Rahab yɛe de kyerɛe sɛ ɔwɔ gyidi ne akokoduru?\n9 Bere a Yosua somaa akwansrafo baanu kɔɔ Kanaan no, aguaman Rahab de wɔn siei na ɔmaa atamfo de wɔn ani kyerɛɛ baabi foforo. Gyidi ne akokoduru a Rahab daa no adi nti, bere a Israelfo sɛee Yeriko no ɔne ne fiefo nyaa wɔn ti didii mu. (Heb. 11:30, 31; Yak. 2:25) Rahab gyaee ne brabɔne no yɛɛ nea Yehowa pɛ. Gyidi ne akokoduru a ɛte saa na aboa Kristofo pii ma wɔayɛ nsakrae wɔ wɔn asetenam ma Onyankopɔn agye wɔn atom.\n10. Ɛyɛɛ dɛn na Rut bɛsom Yehowa? Nhyira bɛn na onyae?\n10 Moabni Rut tenaa ase wɔ Yosua wu akyi, na ɔno nso de akokoduru som Yehowa. Na ne kunu yɛ Israelni, enti ɛbɛyɛ sɛ na onim Yehowa ho biribi. Na n’asebea Naomi te Moab asase so nanso ne kunu wu akyi no, osii gyinae sɛ ɔbɛsan akɔ Betlehem wɔ Israel. Bere a wɔnam kwan so rekɔ no, Naomi ka kyerɛɛ Rut sɛ ɔnsan nkɔ ne nkurɔfo nkyɛn, nanso Rut ka kyerɛɛ no sɛ: “Nhyɛ me sɛ mensan mfi w’akyi . . . Wo man bɛyɛ me man, na wo Nyankopɔn ayɛ me Nyankopɔn.” (Rut 1:16) Na ɛyɛ Rut aniberesɛm. Akyiri yi, Naomi busuani Boas waree Rut na wɔwoo ɔbabarima. Dawid ne Yesu nyinaa bɛyɛɛ Rut asefo. Ampa, sɛ obi da gyidi ne akokoduru adi a, Yehowa hyira no.—Rut 2:12; 4:17-22; Mat. 1:1-6.\nNNIPA PII DE WƆN NKWA TOO WƆN NSAM!\n11. Dɛn na Yehoiada ne Yehoseba yɛe a ɛkyerɛ sɛ wɔwɔ akokoduru? Dɛn na efi mu bae?\n11 Onyankopɔn boa wɔn a wɔde n’apɛde di kan na wɔbɔ wɔn nuanom ho ban no. Sɛ yehu saa a, gyidi ne akokoduru a yɛwɔ yɛ kɛse. Nhwɛso biako ne Ɔsɔfo Panyin Yehoiada ne ne yere Yehoseba. Ɔhene Ahasia wui no, ne maame Atalia kunkum ahenemma no nyinaa ma ɛkaa Yehoas, na osii ne ho hemmaa. Nanso Yehoiada ne ne yere Yehoseba de wɔn nkwa too wɔn nsam de Ahasia ba Yehoas siei mfe asia. Afe a ɛto so ason mu no, Yehoiada de Yehoas sii agua so sɛ ɔhene na ɔma wokum Atalia. (2 Ahe. 11:1-16) Akyiri yi Yehoiada boaa Ɔhene Yehoas ma osiesiee asɔrefie no. Bere a Yehoiada wui no na wadi mfe 130, na wosiee no kaa ahene ho “efisɛ ɔyɛɛ adepa wɔ Israel, nokware Nyankopɔn som ne ne fie no ho.” (2 Be. 24:15, 16) Yehoiada ne ne yere akokoduru nti, wɔkoraa Dawid abusua a na Mesia no befi mu aba no so.\n12. Dɛn na Ebed-Melek yɛe de kyerɛe sɛ ɔwɔ akokoduru?\n12 Nhwɛso foforo ne Ebed-Melek. Na ɔyɛ opiani wɔ Ɔhene Sedekia ahemfie, na ɔde ne nkwa too ne nsam boaa Yeremia. Na Yuda mpanyimfo atutu agu ɔhene no asom sɛ Yeremia yɛ ɔmammɔfo. Enti ɔhene no maa wɔn kwan sɛ wɔnyɛ no nea wɔpɛ biara, na wɔde no kɔtoo atɛkyɛ mu wɔ abura bi mu sɛ onwu. (Yer. 38:4-6) Ebed-Melek kɔɔ Ɔhene Sedekia anim kɔsrɛ maa Yeremia. Ná egye akokoduru na Ebed-Melek atumi ayɛ saa efisɛ na ɔmanfo no tan Yeremia. Sedekia penee so na ɔmaa mmarima 30 kaa Ebed-Melek ho koyii Yeremia fii abura no mu. Onyankopɔn somaa Yeremia ma ɔkɔka kyerɛɛ Ebed-Melek sɛ, sɛ Babilonfo rebɛsɛe Yerusalem a, obenya ne ti adidi mu. (Yer. 39:15-18) Eyi ma yehu sɛ Onyankopɔn hyira wɔn a wonya akokoduru yɛ n’apɛde.\n13. Dɛn na Hebrifo baasa no yɛe a ɛkyerɛ sɛ wɔwɔ akokoduru? Dɛn na yebetumi asua afi wɔn asɛm no mu?\n13 Bɛyɛ mfe 600 ansa na Kristo reba no, Hebrifo baasa bi a wɔsom Yehowa daa gyidi ne akokoduru adi na wonyaa so akatua. Ɔhene Nebukadnesar boaboaa Babilon atitiriw ano na ɔhyɛɛ wɔn sɛ wɔnkotow sika honi kokuroo bi. Ɔhene no hyɛe sɛ, sɛ obi ankotow ohoni no a, wɔmfa no nto fononoo a ɛredɛw mu. Hebrifo baasa no ka kyerɛɛ Nebukadnesar nidi mu sɛ: “Yɛn Nyankopɔn a yɛsom no no betumi agye yɛn. Obeyi yɛn afi fononoo a ogya refram mu no mu, na obegye yɛn afi wo, ɔhene nsam. Na sɛ amma saa mpo a, ɔhene, yɛpɛ sɛ wuhu sɛ ɛnyɛ w’anyame na yɛbɛsom wɔn, na sika honi a wode asi hɔ no nso, yɛrensom no.” (Dan. 3:16-18) Sɛ wokan Daniel 3:19-30 a, wubehu anwonwakwan a Yehowa faa so gyee Hebrifo baasa yi. Ɛwom, yɛnhwɛ kwan sɛ biribi bɛba ma wɔde yɛn akɔto ogya fononoo mu, nanso yɛtaa hyia tebea horow a ɛsɔ yɛn gyidi hwɛ na ɛma ɛyɛ den sɛ yɛbɛsom Onyankopɔn. Nanso sɛ yenya gyidi ne akokoduru a, Onyankopɔn behyira yɛn.\n14. Sɛnea Daniel ti 6 kyerɛ no, dɛn na Daniel yɛe a ɛkyerɛ sɛ ne bo yɛ duru? Dɛn na efi mu bae?\n14 Onipa foforo a ɔdaa gyidi ne akokoduru adi ne Daniel. Bere bi n’atamfo ka kyerɛɛ Ɔhene Dario sɛ ɔnhyɛ mmara sɛ “obiara a obebisa onyame bi anaa onipa bi hɔ ade adaduasa yi, gye wo, ɔhene hɔ no, wɔbɛtow no akyene agyata amoa mu.” Bere a Daniel tee sɛ ɔhene no de ne nsa ahyɛ mmara no ase no, “ɔkɔɔ ne fie; nso na n’abansoro dan mu mfɛnsere a ɛkyerɛ Yerusalem no abuebue, na ɔkotow ne nkotodwe anim mprɛnsa da koro, na ɔbɔɔ mpae daa ase, ne Nyankopɔn anim sɛnea na ɔyɛ kan no ara.” (Dan. 6:6-10) Wɔde ɔkokodurufo Daniel kɔtoo agyata amoa mu, nanso Yehowa gyee no.—Dan. 6:16-23.\n15. (a) Dɛn na Akwila ne Priskila yɛe de kyerɛe sɛ wɔwɔ gyidi ne akokoduru? (b) Yesu asɛm a ɛwɔ Yohane 13:34 no kyerɛ dɛn? Dɛn na Kristofo pii de akyerɛ sɛ wɔwɔ ɔdɔ a ɛte saa?\n15 Bible ma yehu sɛ Akwila ne Priskila nso yɛɛ biribi a ɛkyerɛ sɛ wɔn bo yɛ duru. Ɛnka ade pɔtee a wɔyɛe, nanso Kyerɛwnsɛm no ka sɛ ‘wɔde wɔn kɔn too hɔ maa Paulo kra.’ (Aso. 18:2; Rom. 16:3, 4) Wɔde Yesu ahyɛde yi yɛɛ adwuma: “Mede ahyɛde foforo rema mo, sɛ monnodɔ mo ho; sɛnea medɔ mo no, mo nso monnodɔ mo ho saa ara.” (Yoh. 13:34) Na Mose Mmara no hwehwɛ sɛ obiara dɔ ne yɔnko sɛ ne ho. (Lev. 19:18) Ɛnde, dɛn nti na Yesu kae sɛ n’ahyɛde no yɛ “foforo”? Ɔdɔ a na Yesu reka ho asɛm no hwehwɛ sɛ obi tumi de ne nkwa to hɔ ma ne yɔnko sɛnea ɔyɛe no. Kristofo pii de ‘wɔn kɔn ato hɔ’ ama wɔn nuanom de akyerɛ sɛ wɔdɔ wɔn. Ɔkwan biako a wɔfa so yɛ saa ne sɛ wɔbɔ wɔn nuanom ho ban na atamfo anyɛ wɔn basabasa anaa wɔankum wɔn.—Monkenkan 1 Yohane 3:16.\nBiribiara nni hɔ a na ɛbɛma tete Kristofo no agyae wɔn gyidi mu\n16, 17. Sɔhwɛ bɛn na Kristo akyidifo bi hyiae tete no? Ɛnnɛ nso ɔkwan bɛn so na wɔasɔ Kristofo bi gyidi ahwɛ?\n16 Tete Kristofo no som Yehowa nkutoo sɛnea Yesu yɛe no. (Mat. 4:8-10) Wɔanhyew aduhuam anhyɛ Roma ɔhempɔn no anuonyam. Na egye akokoduru na wɔatumi ayɛ saa. (Hwɛ mfonini no.) Owura bi a wɔfrɛ no Daniel P. Mannix kyerɛwee sɛ: “Ná Romafo taa sɔ ogya wɔ afɔremuka so si adiwo hɔ na ayɛ mmerɛw ama obi sɛ ɔbɛhyew aduhuam. Nea na ɛsɛ sɛ nneduafo no yɛ ara ne sɛ wɔde aduhuam bɛpetepete ogya no so. Sɛ wɔyɛ saa pɛ na wɔama wɔn adanse krataa sɛ wɔabɔ afɔre enti wɔmfa wɔn ho nni. Ɛyɛ a wɔka kyerɛ nneduafo no sɛ, sɛ wɔhyew aduhuam no a, ɛnkyerɛ sɛ wɔresom ɔhempɔn no, na mmom wogye tom kɛkɛ sɛ Roma ɔhempɔn no yɛ onyame. Nanso Kristofo dodow no ara amfa wɔn ti annye.”—Those About to Die.\n17 Ɛnnɛ nso Kristofo afa tebea a ɛte saa mu. Nasi nniso ase no, wɔde Kristofo pii guu nneduaban mu. Ná owu da hɔ retwɛn wɔn. Nea na ɛsɛ sɛ wɔyɛ ara ne sɛ wɔde wɔn nsa bɛhyɛ krataa ase sɛ wɔnsom Yehowa bio na wɔafa wɔn ho adi. Nanso Kristofo dodow no ara amfa wɔn nsa anhyɛ ase. Bere a ɔko gyina mu wɔ Rwanda no, Adansefo a wɔyɛ Tutsifo ne Hutufo de wɔn nkwa too wɔn nsam bɔɔ wɔn nuanom Kristofo ho ban. Egye akokoduru ne gyidi na obi atumi ayɛ biribi a ɛte saa.\nKAE SƐ YEHOWA KA YƐN HO!\n18, 19. Bible mu nnipa bɛn na wɔdaa gyidi ne akokoduru adi a wɔn nhwɛso betumi aboa yɛn wɔ asɛnka adwuma no mu?\n18 Ɛnnɛ yɛreyɛ adwuma a ɛso sen biara a Onyankopɔn de ahyɛ ne nkoa nsa wɔ asase so. Ɛno ne Ahenni asɛmpaka ne asuafoyɛ adwuma no. Eyi yɛ akwannya kɛse ma yɛn. (Mat. 24:14; 28:19, 20) Anigyesɛm koraa ne sɛ Yesu atwa sa kɛse bi ato hɔ ama yɛn! “Otutuu akwan kɔɔ nkurow mu ne nkuraa ase kɔkaa asɛm no, na ɔpaee mu kaa Onyankopɔn ahenni ho asɛmpa” no. (Luka 8:1) Egye gyidi ne akokoduru na yɛatumi aka Ahenni no ho asɛm sɛnea Yesu yɛe no. Onyankopɔn betumi aboa yɛn ma yɛanya akokoduru te sɛ Noa. Bible kyerɛ sɛ na Noa yɛ “trenee sɛnkafo,” na ɔkaa asɛm no wɔ “amumɔyɛfo wiase” a nsuyiri rebɛsɛe no mu.—2 Pet. 2:4, 5.\n19 Mpaebɔ boa yɛn ma yɛyɛ asɛnka adwuma no. Bere a atamfo taa Kristo akyidifo bi no, wɔbɔɔ mpae sɛnea ‘wɔde akokoduru bɛka Onyankopɔn asɛm no,’ na obuaa wɔn mpaebɔ no. (Monkenkan Asomafo Nnwuma 4:29-31.) Sɛ wusuro sɛ wobɛka asɛm no wɔ afie afie a, bɔ Yehowa mpae sɛ ɔmma wo gyidi ne akokoduru kɛse, na ɔbɛboa wo.—Monkenkan Dwom 66:19, 20. *\n20. Henanom na wɔtaa Yehowa asomfo akyi?\n20 Ɛnyɛ mmerɛw sɛ yɛbɛyɛ Onyankopɔn apɛde wɔ wiase bɔne yi mu. Nanso ɛnkaa yɛn nko; Onyankopɔn ka yɛn ho. Ne Ba a ɔyɛ asafo no Ti no nso taa yɛn akyi. Bio nso yɛn nuanom Yehowa Adansefo bɛboro 7,000,000 ka yɛn ho. Momma yɛne wɔn nyinaa nkɔ so nna gyidi adi na yɛnka asɛmpa no. Afe 2013 afe asɛm yi bɛboa yɛn ma yɛayɛ saa: “Ma wo bo nyɛ duru na wo ho nyɛ den . . . Yehowa wo Nyankopɔn ka wo ho.”—Yos. 1:9.\n^ nky. 19 Sɛ wopɛ nnipa foforo a wɔdaa akokoduru adi a, hwɛ asɛm a ɛne “Ma Wo Bo Nyɛ Duru na Wo Ho Nyɛ Den” wɔ February 15, 2012, Ɔwɛn-Aban mu.


ዘሌዋውያን 9 NASV – 3 Mose 9 AKCB | Biblica\nዘሌዋውያን 9 NASV – 3 Mose 9 AKCB\nAsɔfo No Fi Wɔn Dwumadi Ase\n1Ahodwira no akyi da a ɛto so awotwe no, Mose frɛɛ Aaron ne ne mmabarima ne Israel mpanyimfo nyinaa. 2Ɔka kyerɛɛ Aaron se ɔnkɔkyere nantwinini ba mfi anantwi no mu na ɔmfa no mmɔ bɔne afɔre, na ɔnkyere odwennini a ne ho nni dɛm mfa no mmɔ ɔhyew afɔre. Ɔka kyerɛɛ no se ɔmmɔ saa afɔre yi nyinaa wɔ Awurade anim. 3Afei Mose ka kyerɛɛ wɔn se, “Monka nkyerɛ Israelfo na wonyi ɔpapo mfa no mmɔ bɔne afɔre mma wɔn ho, na wɔmfa nantwi a wadi afe ne oguamma a wadi afe a wɔn ho nni dɛm biara mmɔ wɔn ɔhyew afɔre no, 4na wɔmfa nantwinini ne odwennini mmɔ asomdwoe afɔre na wɔmfa asikresiam a wɔde ngo afra mmɔ aduan afɔre mma Awurade, efisɛ nnɛ, Awurade beyi ne ho adi akyerɛ mo.”\n5Enti wɔde saa nneɛma yi nyinaa baa Ahyiae Ntamadan no kwan ano sɛnea Mose hyɛe no. Nnipa no nyinaa begyinagyinaa Awurade anim. 6Mose ka kyerɛɛ wɔn se, “Eyi na Awurade ahyɛ mo sɛ monnyɛ na Awurade anuonyam ada ne ho adi akyerɛ mo.”\n7Mose ka kyerɛɛ Aaron se ɔnkɔ afɔremuka no so na ɔnkɔbɔ bɔne ne ɔhyew afɔre no mfa nyɛ mpata mma ne ho ansa na ato nnipa no sɛnea Awurade hyɛe no.\n8Enti Aaron foro kɔɔ afɔremuka no so. Okum nantwi ba no de bɔɔ ɔno ara ne bɔne ho afɔre. 9Ne mmabarima no de mogya no brɛɛ no na ɔde ne nsateaa baako bɔɔ mu sraa mmɛn a ɛwɔ afɔremuka no ho no na ohwiee nkae no guu afɔremuka no ase. 10Afei, ɔhyew srade, asaabo, bɔnwoma, bɔnwoma nkotoku a efi bɔne afɔrebɔde no mu sɛnea Awurade hyɛɛ Mose no. 11Na nam no de, ɔhyew ne ne nwoma wɔ nsraban no akyi.\n12Nea edi hɔ ne sɛ, okum ɔhyew afɔre aboa no maa ne mmabarima sɔw mogya no ma ɔde petee afɔremuka no ho nyinaa, 13Wɔde aboa no brɛɛ no asinasin a ne ti ka ho. Ɔhyew aboa no akwaa biara wɔ afɔremuka no so. 14Afei, ɔhoroo aboa no ayamde ne ne nan ho hyew wɔ afɔremuka no so sɛ ɔhyew afɔre.\n15Afei, ɔbɔɔ afɔre maa ɔmanfo. Okum abirekyi nanso ɔfaa ɔkwan koro a ɔfaa so bɔɔ bɔne afɔre maa ne ho no so bɔɔ afɔre maa ne ho.\n16Saa ɔkwan no so na ɔfa bɔɔ wɔn ɔhyew afɔre de maa Awurade sɛnea Onyankopɔn mmara kyerɛ no. 17Afei, ɔbɔɔ atoko afɔre no, ɔfaa ne nsa mma na ɔhyew wɔ afɔremuka no so de kaa anɔpa ɔhyew afɔrebɔ no ho.\n18Okum nantwi ne odwennini no a ɛyɛ nnipa no asomdwoe afɔrebɔde no. Aaron mmabarima no de mogya no brɛɛ no ma ɔde petee afɔremuka no ho nyinaa. 19Oyii nantwi no ne odwennini no srade. Oyii wɔn dua mu srade ne wɔn ayamde srade, ne wɔn asaabo ne wɔn bɔnwoma kotoku no. 20Wɔde srade no guu mmoa no yan so na Aaron hyew wɔ afɔremuka no so. 21Na ohim yan no ne mmoa no mmati nifa no wɔ Awurade anim de kyerɛɛ sɛ afɔre no yɛ ne dea, sɛnea Mose hyɛe no.\n22Afei, Aaron trɛw ne nsam wɔ nnipa no so hyiraa wɔn, na osian fii afɔremuka no ho sii fam.\n23Mose ne Aaron kɔɔ Ahyiae Ntamadan mu hɔ na wɔsan baa bio no, wohyiraa nnipa no na Awurade anuonyam baa nnipa no nyinaa so. 24Na ogya fi Awurade nkyɛn bɛhyew ɔhyew afɔrebɔde no ne srade a ɛwɔ afɔremuka no so no. Na nnipa no huu eyi no, wɔn nyinaa teɛteɛɛ mu butubutuw fam wɔ Awurade anim.\nAKCB : 3 Mose 9


Hanah Bɔɔ Mpae Hwehwɛɛ Ɔbabarima Samuel | Nea Mmofra Betumi Asua Afi Bible Mu\nHanah Bɔɔ Mpae Hwehwɛɛ Ɔbabarima\nNá Israelni barima bi a ɔde Elkana wɔ yerenom mmienu. Baako de Hanah, ɛnna baako nso de Penina. Nanso na Elkana dɔ Hanah paa. Da biara, na Penina serew Hanah efisɛ na Hanah nni ba biara. Nanso Penina deɛ, na ɔwɔ mma pii. Afe biara, na Elkana ne n’abusua kɔ Silo kɔsom wɔ asɔrefie hɔ. Bere bi a wɔkɔɔ hɔ no, Elkana huu sɛ ne dɔfo Hanah werɛ ahow paa. Ɔka kyerɛɛ no sɛ: ‘Hanah mesrɛ wo, gyae su. Mewɔ hɔ ma wo. Medɔ wo.’\nAkyiri yi, Hanah nko ara kɔe sɛ ɔrekɔbɔ mpae. Ɔrebɔ mpae nyinaa na ɔresu, na ɔsrɛɛ Yehowa sɛ ɔmmoa no. Ɔhyɛɛ Yehowa bɔ sɛ: ‘Yehowa, sɛ woma me ɔbabarima a, mede no bɛma wo, na ɔbɛsom wo ne nkwa nna nyinaa.’\nƆsɔfo Panyin Eli huu sɛ Hanah resu, na n’adwene yɛɛ no sɛ wabow. Hanah ka kyerɛɛ no sɛ: ‘Ɛnte saa me wura, mennom nsa biara. Mewɔ ɔhaw kɛse bi. Ɛno na mereka ho asɛm akyerɛ Yehowa.’ Eli huu sɛ nea osusuw faa Hanah ho no nyɛ nokware. Enti ɔka kyerɛɛ no sɛ: ‘Onyankopɔn mfa w’abisade mma wo.’ Afei Hanah ho tɔɔ no, na ɔsan kɔɔ ne fie. Annu afe mpo na Hanah woo ɔbabarima, na ɔtoo ne din Samuel. Wunhu sɛ Hanah ani begye paa?\nHanah werɛ amfi ɛbɔ a ɔhyɛɛ Yehowa no. Bere a otwaa Samuel nufu ara pɛ na ɔde no kɔɔ asɔrefie hɔ sɛ ɔnkɔsom. Hanah ka kyerɛɛ Eli sɛ: ‘Abofra a mebɔɔ ne ho mpae no ni. Mede no ama Yehowa ne nkwa nna nyinaa.’ Afe biara, na Elkana ne Hanah kɔsra Samuel, na ɛyɛ a wɔpam atade nsasin kɔma no. Yehowa maa Hanah woo mmabarima mmiɛnsa ne mmabaa mmienu kaa ho.\n“Monkɔ so mmisa, na wɔde bɛma mo; monkɔ so nhwehwɛ, na mubehu.”—Mateo 7:7\nNsɛmmisa: Dɛn nti na na Hanah werɛ ahow? Dɛn na Yehowa yɛ de hyiraa Hanah?\nYehowa mu gyidi a na Hanah wɔ no boaa no ma otumi gyinaa tebea a na ayɛ sɛ wontumi nyɛ ho hwee no ano.


Yeremia 15 | Intanɛt So Bible| Wiase Foforɔ Nkyerɛaseɛ\nYehowa rensesa n’atemmu (1-9)\nYeremia kaa ne haw (10)\nYehowa maa no mmuae (11-14)\nYeremia mpaebɔ (15-18)\nOdii Onyankopɔn nsɛm maa n’ani gyei (16)\nYehowa hyɛɛ Yeremia den (19-21)\n15 Na Yehowa ka kyerɛɛ me sɛ: “Sɛ Mose ne Samuel mpo begyina m’anim a,+ merenhu ɔman yi mmɔbɔ.* Pam wɔn fi m’anim. Ma wɔnkɔ. 2 Na sɛ wobisa wo sɛ, ‘Ɛhe na yɛnkɔ?’ a, ka kyerɛ wɔn sɛ, ‘Nea Yehowa aka ni: “Nea ɔfata owuyare no, ɔnkɔ mma owuyare nkum no! Nea ɔfata sekan no, ɔnkɔ mma sekan nkum no!+ Nea ɔfata ɔkɔm no, ɔnkɔ mma ɔkɔm nkum no! Na nea ɔfata sɛ wɔkyere no kɔ no, wɔnkyere no nkɔ!”’+ 3 “‘Mmusu anan* na mede bɛba wɔn so,’+ Yehowa asɛm ni, ‘sekan a ebekunkum wɔn, nkraman a wɔbɛtwe wɔn ase akɔ, ne ewim nnomaa ne asaase so mmoa a wobedi wɔn nam na wɔasɛe wɔn.+ 4 Na nea Yuda hene Manase, Hesekia ba no yɛe wɔ Yerusalem nti,+ mɛma wɔadan biribi a ɛyɛ hu ama asaase so ahenni nyinaa.+ 5 Hena na obehu wo mmɔbɔ, O Yerusalem?Hena na ɔbɛkyekye wo werɛ?Na hena na obegyina abisa sɛnea wo ho te?’ 6 ‘Woafi m’akyi,’ Yehowa asɛm ni.+ ‘Wokɔ so ara dan w’akyi kyerɛ me.*+ Enti mɛteɛ me nsa wɔ wo so na masɛe wo.+ Mahu wo mmɔbɔ ara, afei de mabrɛ. 7 Mehuw* wɔn so wɔ asaase no apon ano sɛnea wohuw awi* so no. Mekunkum wɔn mma.+ Mɛsɛe me man,Efisɛ wɔmpɛ sɛ wɔsesa wɔn akwan.+ 8 Wɔn akunafo bɛdɔɔso wɔ m’anim asen mpoano anwea. Mɛma ɔsɛefo aba wɔn so awia ketee, na ɔbɛba abaatan ne mmerante so. Mede ahoyeraw ne ehu bɛba wɔn so mpofirim. 9 Ɔbea a wawo mma baason no ayɛ bɛtɛɛ;N’ahome* retew. Ade nnya nsae, nanso n’awia akɔtɔ;Ɛde animguase ne fɛre aba.’* ‘Na wɔn mu kakra a aka no,Mede wɔn bɛma sekan wɔ wɔn atamfo anim,’ Yehowa na waka.”+ 10 O me maame, adɛn koraa na wowoo me?+Mayɛ onipa a asaase no nyinaa ne me reham na wɔne me retwe manso. Obiara mmɛbɔɔ me hɔ bosea, na me nso minkogyee obiara hɔ bosea;Nanso obiara redome me. 11 Yehowa kae sɛ: “Sɛnea ɛte biara, medi aboa wo;Sɛnea ɛte biara, metwitwa agye wo wɔ ɔhaw bere mu,Na megye wo afi atamfo nsam wɔ amanehunu bere mu. 12 Obi betumi abubu dade mu asinasin anaa?Obetumi abubu dade a efi atifi fam, ne kɔbere mu asinasin anaa? 13 Mɛma nkurɔfo afom wo ho nneɛma ne w’agyapade;+Mede bɛma wɔn kwa, wo bɔne nyinaa a woayɛ wɔ wo nsaase nyinaa so nti. 14 Mede bɛma w’atamfoMa wɔde akɔ asaase a wunnim so so.+ Efisɛ m’abufuw asɔ gya,Na ɛredɛw gu mo so.”+ 15 O Yehowa, wo ara wunim.Kae me, na twa w’ani bɛhwɛ me. Tua wɔn a wɔretan m’ani no ka ma me.+ Mma menyera* esiane sɛ wo bo mfuw ntɛm nti. Hu sɛ wo nti na animguase yi aba me so.+ 16 Minyaa wo nsɛm, na midii;+Na w’asɛm ma midii ahurusi nyaa anigye wɔ me koma mu,Efisɛ wo din da me so, O Yehowa, asafo Nyankopɔn. 17 Wɔn a wɔregye wɔn ani no, ɛnyɛ ade a metena wɔn mu di ahurusi.+ Wo nsa a ɛwɔ me so nti, me nko ara na mete,Efisɛ wode abufuw ahyɛ me ma.*+ 18 Adɛn nti na ɛyaw a midi no nkɔ da, na m’akuru nni aduru yi? Wɔsa a ɛnsa. Wobɛyɛ sɛ nsuten daadaafoA edi huammɔ ama me anaa? 19 Enti nea Yehowa aka ni: “Sɛ wosan ba a, ɛnde megye wo bio,Na wubegyina m’anim. Sɛ wuyiyi nneɛma a ɛsom bo fi nneɛma hunu mu a,Wobɛyɛ te sɛ me ara m’ano.* Wɔn na wɔbɛsan aba wo nkyɛn,Na ɛnyɛ wo na wobɛsan akɔ wɔn nkyɛn.” 20 “Mɛma woadan kɔbere afasu a wɔabɔ ho ban ama ɔman yi.+ Ko de, wɔne wo bɛko,Nanso wɔrentumi wo.*+Efisɛ midi w’akyi, megye wo, na mayi wo,” Yehowa na waka. 21 “Megye wo afi abɔnefo nsam,Na meyi wo afi atirimɔdenfo nsam.”\n^ Anaa “me kra ani rensɔ ɔman yi.”\n^ Ebetumi nso akyerɛ, “Atemmu ahorow anan.” Nt., “Mmusua anan.”\n^ Ebetumi nso akyerɛ, “San ara na woresan w’akyi.”\n^ Anaa “Mede nkorata behuw.”\n^ Anaa “Ne kra ahome.”\n^ Ebetumi nso akyerɛ, “N’awia no ani awu, na afɛre.”\n^ Nt., “Mfa me nkɔ.”\n^ Anaa “wode atemmusɛm ahyɛ me ma.”\n^ Anaa “Wobɛyɛ me kasamafo.”\n^ Anaa “wɔrentumi nni wo so nkonim.”


6 Ɛnna Hiob buae sɛ: 2 “Sɛ anka wɔrekari m’ahometew+ nyinaa,Na wɔde m’amanehunu nso agu nsenia mu ɛ! 3 Anka emu bɛyɛ duru asen mpoano anhwea mpo.Ɛno nti na me nsɛm ayɛ hatuhatu yi.+ 4 Ade nyinaa so Tumfoɔ agyan aba me so,+Na me honhom renom emu bɔre;+Ahude a efi Onyankopɔn hɔ atwa me ho ahyia.+ 5 Sɛ sare so afurum+ nya sare a, osũ anaa?Na nantwi nya aduan a, osũ? 6 Obi bedi aduan toyoo a ɔnto mu nkyene anaa?Na dɛ bi wɔ dua mu nsu tann mu? 7 Me kra mpɛ sɛ ɛbɛkã emu biara.Ɛte sɛ m’aduan mu abofonode. 8 O sɛ anka menya m’abisadeNa Onyankopɔn ama m’anidaso aba mu ɛ! 9 Sɛ anka Onyankopɔn bɛpɛtɛw me,Na wayi ne nsa atwa me afi hɔ ɛ!+ 10 Ɛno mpo anka menya awerɛkyekye ara,Na madi ahurusi+ wɔ me yawdi kɛse mu,Sɛ wanhu mmɔbɔ mpo a; efisɛ memfaa Ɔkronkronni+ no nsɛm nhintawee.+ 11 M’ahoɔden wɔ he a mede bɛkɔ so atwɛn?+Na ebewie me dɛn sɛ me kra bɛtena ase akyɛ? 12 M’ahoɔden te sɛ abo ahoɔden anaa?Na me honam yɛ kɔbere? 13 Ɛnyɛ ɔboa na mintumi mmoa me ho?Na ɛnyɛ ahoɔden a mede yɛ adwuma na wɔatu afi me mu? 14 Nea ɔde adɔe kame ne yɔnko no,+Ɔde ade nyinaa so Tumfoɔ no suro nso to nkyɛn.+ 15 Me ara me nuanom atwa nkontompo+ te sɛ awɔw bere mu asu a ɛsen,Wɔte sɛ awɔw bere mu asu a etwam kɔ. 16 Nsukyenee ma ani biri,Sukyerɛmma hintaw mu. 17 Sɛ bere so a, nsu no sã,+ na ɛyɛ dinn;Sɛ ɔhyew ba a, ɛyow.+ 18 N’akwan dan fa baabi;Ɛkɔ baabi a hwee nni, na ɛyera. 19 Tema+ akwantufo hwehwɛ emu nsu,Na Saba+ akwantufo kuw nso twɛn no. 20 Wɔn ani wu efisɛ wɔn ani da so;Wɔba bedu hɔ nanso wɔn nsa si fam.+ 21 Afei mo saa mmarima yi, monyɛ hwee;+Moahu ahude, mo koma atu.+ 22 Maka akyerɛ mo sɛ momma me biribi anaa?Na maka akyerɛ mo sɛ momfa mo tumi nyɛ biribi mma me? 23 Maka akyerɛ mo sɛ munnye me mfi ɔtamfo nsam?+Na maka akyerɛ mo sɛ munnye me mfi atirimɔdenfo nsam anaa?+ 24 Monkyerɛkyerɛ me, na me de, mɛyɛ komm;+Mfomso a madi no, momma minhu.+ 25 Teeyɛ nsɛm de—O ɛnyɛ yaw koraa!+Nanso, mo animka no, ɛyɛ dɛn ho animka?+ 26 So me nsɛm ho animka na mofa ho adwene,Bere a ɔwerɛhoni nsɛm+ te sɛ mframa?+ 27 Sɛ munya nnyanka+ so ntonto mpo a, mobɛbɔ,Na munya mo yɔnko a, mobɛtɔn no!+ 28 Na afei, mo ara monhwɛ me,Na monhwɛ sɛ medi atoro+ wɔ mo anim anaa. 29 Mesrɛ mo, monsan nnwen ho bio; mommma nea ɛnteɛ biara mmma mu;Monsan nnwen ho bio ɛ, na me trenee da so wɔ hɔ.+ 30 So nea ɛnteɛ bi wɔ me tɛkrɛma so,Na me de, minhu nea ama merehu amane anaa?


Wobɛyɛ Dɛn Atumi Asua Nokwasɛm a Ɛfa Nyankopɔn Ho No?\nKENKAN WƆ Abbey Acholi Afrikaans Amharic Ateso Attié Aukan Baoule Bassa (Cameroon) Batak (Karo) Bissau Guinean Creole Boulou Chichewa Chitonga Cibemba Damara Douala Edo English French Ga Haitian Creole Indonesian Italian Kiluba Kinyarwanda Kisonge Kwanyama Lhukonzo Lingala Luganda Luo Medumba Ngangela Nyungwe Nzema Oromo Portuguese Rutoro Shona Sidama Spanish Swahili Tigrinya Tiv Twi Urhobo Venda Wolaita Xhosa Yacouba Yoruba\n1, 2. Mfatoho bɛn na ɛkyerɛ hia a ehia sɛ yenya nea yebegyina so asi nyamesom mu nsɛm ho gyinae?\nYƐBƐYƐ dɛn atumi ahu Onyankopɔn? So ɛho hia sɛ yɛhwehwɛ ɔsom ahorow pii nkyerɛkyerɛ mu? Ɛrentumi nyɛ yiye saa. Sɛ mpo yebetumi ayɛ saa a, yɛbɛyɛ dɛn ahu nkyerɛkyerɛ ko a ɛyɛ nokware?\n2 Akyinnye biara nni ho sɛ, esiane adwenhorow a afoforo wɔ wɔ Onyankopɔn ho nyinaa nti, yehia ɔkwan a yɛbɛfa so ahu nea ɛyɛ nokware, gyinapɛn a nnipa betumi agye atom. Sɛ mfatoho no: Fa no sɛ akyinnyegye bi asɔre wɔ ntama ho wɔ gua so. Ɔdetɔnfo no se ntama no tenten yɛ mita abiɛsa, nanso nea ɔretɔ no susuw sɛ ennu saa. Wɔbɛyɛ dɛn asiesie asɛm no? Gye sɛ wɔde susudua susuw ntama no hwɛ.\n3. Dɛn nti na wɔkyerɛw Bible no?\n3 So susudua anaa gyinapɛn bi wɔ hɔ a wogyina so si nyamesom mu nsɛm ho gyinae? Yiw, ɛno ne Bible no. Onyankopɔn ma wɔkyerɛw Bible no sɛnea ɛbɛyɛ a nnipa a wɔwɔ mmaa nyinaa betumi asua nokware a ɛfa ne ho no. Wɔatintim ɔpepepem pii. Wɔakyerɛ ne nyinaa anaa ɔfã bi ase, akɔ kasa horow bɛboro 2,100 mu. Ɛkame ayɛ sɛ obiara betumi akenkan nokwasɛm a ɛfa Onyankopɔn ho wɔ n’ankasa kasa mu.\n4. Nsɛm bɛn na ɛwɔ Bible no mu?\n4 Bible no yɛ akyɛde a ɛsom bo a efi Onyankopɔn nkyɛn. Ɛkyerɛkyerɛ nneɛma a anka yɛrenhu da mu. Ɛka wɔn a wɔte ahonhom atenae ho asɛm. Ɛda Onyankopɔn nsusuwii, ne nipasu ne n’atirimpɔw adi. Ɛka sɛnea ɔne nnipa a wɔtraa ase mfe pii a atwam no dii nsɛm ho asɛm. Ɛka nneɛma a ebesisi daakye ho asɛm. Na ɛkyerɛ sɛnea yebetumi ahu ɔkwan a ɛkɔ daa nkwa mu.\nNea Enti a Wubetumi Agye Bible no Adi\n5. Nhwɛso bɛn na ɛkyerɛ sɛ Bible no ne nyansahu hyia?\n5 Nneɛma pii wɔ hɔ a enti yebetumi agye adi sɛ Bible no yɛ Onyankopɔn Asɛm ampa. Ade biako ne sɛ Bible no ne nyansahu hyia. Wɔ tete mmere mu no na nnipa a wɔwɔ wiase nyinaa susuw sɛ asase no si biribi so. Wɔ Afrika Atɔe fam sɛ nhwɛso no, ná nnipa gye di sɛ asase no si ɔwɔ bi a wabobɔw ne ho ato so 3,500 wɔ asase no atifi ne 3,500 wɔ asase no ase so. Nanso, nea ɛne nyansahu hyia no, ná Bible kyerɛwfo bi akyerɛw ato hɔ bɛboro mfe 3,500 sɛ Onyankopɔn de ‘asase asɛn nea hwee nni.’—Hiob 26:7.\n6. Adanse a ɛkyɛn so bɛn na ɛkyerɛ sɛ Bible no fi Onyankopɔn nkyɛn?\n6 Adanse a ɛsen biara a ɛkyerɛ sɛ Bible no fi Onyankopɔn hɔ ampa ne daakye ho nsɛm ho kyerɛwtohɔ a edi mu a ɛyɛ no. Nea ɛnte sɛ nkɔm ahorow a nnipa hyɛ no, Onyankopɔn na ofi nokware mu nim nea ɛbɛba daakye; nea ɔka biara bam bere nyinaa.\n7. Bible nkɔmhyɛ ahorow bɛn na enyaa mmamu wɔ tete mmere mu?\n7 Bible nkɔmhyɛ ɔhaha pii nyaa mmamu wɔ tete mmere mu. Sɛ nhwɛso no, Bible no ka too hɔ mfe 700 sɛ wɔbɛwo Yesu wɔ Betlehem, na saa pɛpɛɛpɛ na esii. (Mika 5:2; Mateo 2:3-9) Nea ɛka nkɔmhyɛ pii a ɛfa Yesu ho ho no, Bible no san kaa bio sɛ ɔbaabun na ɔbɛwo no na awiei koraa no wobeyi no ama agye nnwetɛbona 30. Saa nkɔmhyɛ ahorow no nso baa mu. Ɛyɛ nokware sɛ onipa biara nni hɔ a na obetumi ahyɛ saa nneɛma no ho nkɔm!—Yesaia 7:14; Sakaria 11:12, 13; Mateo 1:22, 23; 27:3-5.\n8. Bible nkɔmhyɛ ahorow a ɛrenya mmamu nnɛ no bi ne dɛn, na dɛn na ɛkyerɛ?\n8 Bible nkɔmhyɛ ahorow pii renya mmamu wɔ yɛn bere yi mu. Emu kakraa bi ni:\n“Ɔman bɛsɔre atia ɔman [wɔ akodi mu], na ahenni atia ahenni; na asasewosow akɛse bɛba, na ɔyaredɔm ne aduankɔm bɛba mmeaemmeae; na ahude bɛba na nsɛnkyerɛnne akɛse afi soro aba.”—Luka 21:10, 11.\n‘Amumɔyɛ bɛdɔɔso.’—Mateo 24:12.\n“Nna a edi akyiri mu no, . . . nnipa bɛyɛ ahopɛ, sikanibere, . . . awofo so asoɔdenfo, . . . wɔn a wontumi nni wɔn ho so, wɔn a wɔyɛ keka, wɔn a wɔmpɛ papa, . . . wɔn a wɔyɛ ahomaso, wɔn a wɔdɔ anigyede sen Onyankopɔn.”—2 Timoteo 3:1-5.\nSo wunnye ntom sɛ saa nneɛma yi resisi nnɛ? Nokwasɛm a Bible nkɔmhyɛ yɛ ne sɛnea ɛba mu pɛpɛɛpɛ no kyerɛ sɛ Bible no nyɛ nhoma bi ara kwa. Ɛyɛ Asɛm a efi Onyankopɔn home mu!—2 Timoteo 3:16.\nSo Wɔasakra Bible No?\n9, 10. Dɛn na ɛkyerɛ sɛ Onyankopɔn mmaa nnipa nsakraa Bible no?\n9 Fa no sɛ woyɛ adwinnan bi wura na woahyehyɛ mmara ahorow ama w’adwumayɛfo no. Sɛ ɔtamfo bi sesa nea woakyerɛw no a, dɛn na wobɛyɛ? So worensiesie nea wɔasesa no? Wɔ saa kwan no ara so no, Onyankopɔn mma nnipa kwan mma wɔnsakra nokware a N’asɛm Bible no yɛ no.\n10 Wɔn a wɔabɔ mmɔden sɛ wɔbɛsakra nea Onyankopɔn Asɛm kyerɛkyerɛ no adi nkogu. Sɛ yɛde Bible a yɛwɔ nnɛ no toto Bible mfuamfua a na ɛwɔ hɔ tete no ho a, ne nyinaa yɛ pɛ. Eyi kyerɛ sɛ wɔnsakraa Bible no mfe pii a atwam ni no.\nAtetesɛm a Wɔka Kyerɛ—Ɛyɛ Nea Wotumi De Ho To So?\nAfrika nananom som nni tete nhoma kronkron biara. Wɔde ano na ɛka atetesɛm, amanne, ne adwene horow a wɔwɔ wɔ Onyankopɔn ho no fi awo ntoatoaso kosi awo ntoatoaso so. West African Traditional Religion nhoma no ka sɛ: “Wontumi mfa ho nto nsɛm a wɔde ano ka so sɛ edi mu pɛpɛɛpɛ. Wɔ nsɛm pii mu no, wotumi de nsɛm ka nsɛm a wɔde ano ka ho anaa woyi bi fi mu, wɔdannan mu kyinkyim no, wogugu mu dan ani, ma enti ɛtaa yɛ den sɛ wobeyi nea ɛyɛ nokware no afi atosɛm mu.”\nAdaka: Dɛn na nhoma bi ka wɔ ahotoso a ɛwɔ atetesɛm a wɔka kyerɛ ho?\nSɛ nnipa na ɛkyerɛwee a, ɛnde adɛn na yɛfrɛ no “Onyankopɔn asɛm”? Hena nsusuwii na ɛwɔ Bible mu?


Hiob 41 | Intanɛt So Bible| Wiase Foforɔ Nkyerɛaseɛ\nOnyankopɔn kaa Lewiatan a ne ho yɛ nwonwa no ho asɛm (1-34)\n41 “Wubetumi de darewa ayi Lewiatan?*+Anaa wubetumi de hama akyekyere ne tɛkrɛma? 2 Wubetumi de hama* ahyɛ ne hwene mu?Anaa wubetumi de darewa* aso n’apantan? 3 Wohwɛ a, anka ɔbɛpa wo kyɛw?Anaa ɔbɛyɛ n’ano brɛbrɛ? 4 Ɔne wo bɛyɛ apamSɛ fa no yɛ akoa afebɔɔ? 5 Wo ne no bedi agoru sɛ anomaa?Anaa wode hama beso ne mu de no ama wo mma mmea? 6 Wohwɛ a, aguadifo de wɔn nneɛma bedi nsesa agye no? Anaa aguadifo bɛkyɛ no afa?* 7 Wubetumi de pɛmɛ* ahyehyɛ ne were mu?+Anaa wubetumi de mpeaw a wɔde yi mpataa awowɔ ne tirim? 8 Fa wo nsa ka no hwɛ;Wobɛkae ntɔkwaw no, na worenyɛ bio da! 9 Woyɛ w’adwene sɛ wubetumi akyere no a, woredaadaa wo ho. W’ani bɔ no so kɛkɛ mpo a, wobɛbɔ hu.* 10 Obiara nni hɔ a ɔbɛpɛ ne ho asɛm akogyigye no. Enti hena paa na obetumi agyina m’anim?+ 11 Hena na wadi kan ama me biribi a enti ɛsɛ sɛ mitua no ka?+ Nea ɛwɔ ɔsoro ase nyinaa yɛ me dea.+ 12 Merennyae ne nan no ho asɛm ka,Ne ne kɛseyɛ ne sɛnea wɔyɛɛ no ma ɛyɛɛ nwonwa no. 13 Hena na obetumi aworɔw ne ho were? Obue n’anom a, hena na obetumi awura mu? 14 Hena na obetumi abue n’anom* apon? Ne se a egu n’anom no yɛ hu. 15 Abona ahyehyɛ wɔ n’akyi;*Akeka atoto so denneennen. 16 Ɛfomfam so papee,Na mframa mpo ntumi mfa mu. 17 Ɛtetare so denneennen;Ɛfomfam so denneennen, na worentumi ntetew mu. 18 Ɔporow ne hwene mu a, ɛpa gya,Na n’ani te sɛ adekyee hann. 19 N’anom pa yerɛwyerɛw;Ɛtetew gya. 20 Wusiw fi ne hwene mu ba;Ɛte sɛ fononoo a wɔde sare asɔ gya wɔ mu. 21 Ne home ma gyabiriw sɔ kɔɔ,Na ogya pue fi n’anom ba. 22 Ahoɔden wɔ ne kɔn mu paa,Na wuhu no a, wobɛbɔ birim. 23 Ne nam tetare so denneennen.Ɛyɛ den te sɛ dade a wɔanan ama ada; wowae a, ɛnyɛ yiye. 24 Ne koma yɛ den te sɛ ɔbo,Yiw, ɛyɛ den te sɛ ɔbo a wɔyam so ade.* 25 Sɛ ɔma ne mu so a, akatakyi mpo bɔ hu;Sɛ ɔpete ne ho a, nkurɔfo adwene tu fra. 26 Sekan a wɔde bɛkɔ no so biara ntumi no,Na peaw ne bɛmma ne agyan biara nso ntumi no.+ 27 Dade yɛ sare ma no,Na kɔbere yɛ dua a awu ma no. 28 Agyan ntumi mpam no;Akorabo yɛ sare ma no. 29 Aporibaa yɛ sare ma no,Na sɛ ohu peaw a edi ahim a, ɔserew. 30 Ne yam te sɛ kuku a abubu a ano yɛ nnam;Ɔyantam atɛkyɛ mu a, ɛte sɛ awiporow ade.+ 31 Ɔma subun huru sɛ kuku a esi gya so;Ɔtɔ po mu a, epuw ahuru sɛ ngo a ɛrehuru wɔ kuku mu. 32 Ɔfa baabi a, na ɔkwan no so ahyerɛn. Anhwɛ a ɛbɛyɛ wo sɛ subun afuw dwen. 33 Biribiara ne no nsɛ wɔ asaase so;Sɛnea wɔyɛɛ no no, onsuro hwee. 34 Aboa biara a ɔyɛ ahantan no, ɔpɔkyere n’ani hwɛ no. Ɔno ne wuram mmoa a wɔn ho yɛ den nyinaa hene.”\n^ Ɛbɛyɛ sɛ ɛyɛ “ɔdɛnkyɛm.”\n^ Nt., “sare tenten.”\n^ Nt., “nsɔe.”\n^ Anaa “aguadifo besi no kosow?”\n^ Ɛte sɛ peaw; wɔde yi mpataa akɛse.\n^ Anaa “wubetwa ahwe.”\n^ Nt., “n’anim.”\n^ Ebetumi nso akyerɛ, “Abona a ahyehyɛ wɔ ne ho no ma ɔyɛ ahantan.”\n^ Anaa “owiyammo.”


14 Afei Yehowa ka kyerɛɛ Mose sɛ: 2 “Ka kyerɛ Israelfo no sɛ wɔnsan wɔn akyi mmɛsoɛ wɔ Pihahirot anim, Migdol ne po no ntam. Na wɔmfa wɔn ani nkyerɛ Baal-Sefon+ wɔ po no ho. 3 Na Farao bɛka sɛ, ‘Israelfo no ayera ma wɔn ani so atan wɔn wɔ asase no so. Sare no aka wɔn ahyem.’+ 4 Na mɛma Farao koma apirim+ na obetiw wɔn, na mede Farao ne n’asraafodɔm bɛhyɛ me ho anuonyam+ na Egyptfo ahu sɛ mene Yehowa.”+ Enti wɔyɛɛ saa pɛpɛɛpɛ. 5 Akyiri yi Egypt hene tee sɛ nkurɔfo no aguan. Ɛhɔ ara na Farao ne ne nkoa sesaa wɔn adwene wɔ Israelfo no ho,+ na wɔkae sɛ: “Dɛn koraa na yɛayɛ yi? Yɛama Israelfo kɔ yi, hena na ɔbɛsom+ yɛn?” 6 Enti ɔhyehyɛɛ ne nteaseɛnam, na ɔfaa ne dɔm kaa ne ho.+ 7 Ɔfaa ne nteaseɛnam+ atitiriw no ahansia, na ɔde Egypt nteaseɛnam a aka nyinaa kaa ho, na ɔpaw akofo a wɔbɛtena ebiara mu. 8 Na Yehowa maa Egypt hene Farao pirim ne koma,+ enti bere a Israelfo no de ahosɛpɛw*+ rekɔ no, otiw wɔn. 9 Egyptfo no tiw wɔn, na Farao nteaseɛnam ne n’apɔnkɔ ne n’apɔnkɔsotefo+ ne n’asraafodɔm nyinaa bɛn wɔn pɛɛ; saa bere no na Israelfo no asoɛ wɔ po no ho, wɔ Pihahirot, Baal-Sefon anim.+ 10 Bere a Farao bɛn wɔn na Israelfo no maa wɔn ani so hui sɛ Egyptfo no di wɔn akyi no, wɔbɔɔ hu na wofii ase su frɛɛ Yehowa.+ 11 Na wɔka kyerɛɛ Mose sɛ: “Amusiei biara nni Egypt nti na wode yɛn aba sɛ yemmewuwu wɔ sare so ha yi?+ Dɛn nti koraa na wuyii yɛn fii Egypt baa ha? 12 Yɛanka ankyerɛ wo wɔ Egypt sɛ, ‘Gyae ma yɛnsom Egyptfo no’? Anka eye sɛ yɛbɛsom Egyptfo no mmom sen sɛ yebewuwu wɔ sare so.”+ 13 Ɛnna Mose ka kyerɛɛ nkurɔfo no sɛ: “Munnsuro.+ Munnyina pintinn na monhwɛ sɛnea Yehowa begye mo nkwa nnɛ.+ Na Egyptfo a muhu wɔn nnɛ yi, morenhu wɔn bio da.+ 14 Mo de, monyɛ komm nhwɛ, na Yehowa ankasa bɛko ama mo.”+ 15 Afei Yehowa ka kyerɛɛ Mose sɛ: “Adɛn nti na wusu frɛ me?+ Ka kyerɛ Israelfo no sɛ wɔntoa wɔn akwantu no so. 16 Na fa wo poma+ no kyerɛ po no so ma emu mpae,+ na Israelfo no nnantew asase kesee so mfa po no mfinimfini.+ 17 Na mɛma Egyptfo no apirim wɔn koma+ na wɔatiw Israelfo no, na mede Farao ne n’asraafodɔm, ne ne nteaseɛnam ne n’apɔnkɔsotefo bɛhyɛ me ho anuonyam.+ 18 Na sɛ mede Farao ne ne nteaseɛnam ne n’apɔnkɔsotefo hyɛ me ho anuonyam a, Egyptfo no behu sɛ mene Yehowa.”+ 19 Afei nokware Nyankopɔn bɔfo+ a na odi Israel asafo no anim no bedii wɔn akyi, na omununkum dum no nso fii wɔn anim bedii wɔn akyi.+ 20 Enti ebedii Egyptfo asafo ne Israelfo dɔm ntam.+ Ɔfã bi no na ɛyɛ omununkum ne sum, na ɔfã nohoa nso, na ɛma hann anadwo.+ Na Egyptfo no anto Israelfo no anadwo no nyinaa. 21 Afei Mose de ne poma no kyerɛɛ po no so+ na Yehowa maa apuei mframa dennen bɔe anadwo no nyinaa, na epiaa nsu no kɔɔ akyi maa po no ase dan asase kesee.+ Na nsu no mu paee abien.+ 22 Enti Israelfo no faa asase a awo no so wɔ po no mfinimfini,+ na nsu no bɛyɛɛ ɔfasu wɔ wɔn nifa ne wɔn benkum.+ 23 Na Egyptfo nyinaa, Farao apɔnkɔ ne ne nteaseɛnam ne n’apɔnkɔsotefo nyinaa, tiw wɔn+ koduu po no mfinimfini. 24 Eduu ahemadakye no Yehowa fi ogya ne omununkum dum+ no mu hwɛɛ Egyptfo dɔm no na ɔmaa wɔn ani so tan wɔn.+ 25 Afei otutuu wɔn nteaseɛnam no anan na ɛyɛɛ den maa wɔn sɛ wɔbɛkɔ,+ na Egyptfo no kae sɛ: “Momma yenguan mfi Israelfo no anim, efisɛ Yehowa ne Egyptfo reko ama wɔn.”+ 26 Akyiri yi Yehowa ka kyerɛɛ Mose sɛ: “Teɛ wo nsa wɔ po no so+ na nsu no mmu mfa Egyptfo ne wɔn nteaseɛnam ne wɔn apɔnkɔsotefo nyinaa so.” 27 Ɛhɔ ara na Mose teɛɛ ne nsa wɔ po no so, na ɛrekɔ anɔpa no, nsu no san baa baabi a na ɛwɔ. Afei Egyptfo no fii ase sɛ wɔreguan, nanso Yehowa kaa wɔn guu po no mfinimfini.+ 28 Enti nsu no bae+ ara bɛkataa Farao nteaseɛnam ne n’apɔnkɔsotefo ne n’asraafodɔm a wotiw Israelfo kɔɔ po no mu nyinaa so.+ Wɔn mu biako mpo anka.+ 29 Nanso Israelfo no faa asase kesee no so wɔ po no mfinimfini,+ na nsu no yɛe sɛ ɔfasu wɔ wɔn nifa ne wɔn benkum.+ 30 Enti saa da no Yehowa gyee Israel fii Egyptfo no nsam,+ na Israel hui sɛ Egyptfo no awuwu gu po no ano.+ 31 Bere a Israelfo huu nsa kɛse a Yehowa de adwerɛw Egyptfo no, ɔman no suroo Yehowa, na wogyee Yehowa ne n’akoa Mose dii.+\n^ Nea ɛkyerɛ ankasa ne “nsa a wɔama so.”


Korintofo II 9 - Nkwa Asem (NA-TWI) | Biblica\nKorintofo II 9 - Nkwa Asem (NA-TWI)\nKorintofo II 9\nMmoa a wɔde boa Onyankopɔn nkurɔfo\n1Ɛho nhia sɛ mekyerɛw mo fa mmoa a wɔboa Onyankopɔn nkurɔfo a wɔwɔ Yudea no ho. 2 Minim sɛ ɛyɛ mo pɛ sɛ moboa nti, mede mo ahoahoa me ho akyerɛ nnipa a wɔwɔ Makedonia no. Mekae se, “Anuanom a wɔwɔ Hela” no siesiee wɔn ho sɛ wɔbɛboa afe a etwaam no mu. Mo ahokeka no akanyan wɔn mu fa kɛse no. 3 Afei merema anuanom yi aba mo nkyɛn sɛnea ɛbɛyɛ a hoa a yɛde wɔn hoahoa yɛn ho no nyɛ nsɛnkeka kwa. Na, sɛnea mekae no, mubesiesie mo ho aboa. 4 Sɛ anyɛ saa na sɛ nnipa no ne me fi Makedonia ba behu sɛ munsiesiee mo ho a, yɛn anim begu ase. Ɛnyɛ mo anim gu a ebegu ase nko, na mmom, sɛ yɛwɔ mo mu ahotoso no nso ka ho.\n5 Enti midwen ho hui sɛ, eye sɛ anuanom bi di m’anim kan na wɔkɔpɛ akyɛde a mohyɛɛ me ho bɔ no gu hɔ. Ɛba saa a, bere a medu hɔ no na ɛwɔ hɔ na adi adanse sɛ mo na momae efisɛ, na mopɛ sɛ moma nti, na mmom na ɛnyɛ sɛ ɛsɛ sɛ moma.\n6 Monkae saa asɛm yi: Onipa a ogu aba kakraa bi no, betwa so kakraa bi, na nea ogu aba pii no, betwa so pii. 7 Mo mu biara mma sɛnea wadwene ho no a, ɛnyɛ sɛ yaw anaa ɔhyɛ mu, efisɛ, Onyankopɔn pɛ obi a ɔde anigye ma akyɛde no asɛm. 8 Na Onyankopɔn betumi ama wo aboro nea ɛho hia wo no so, enti daa na wowɔ nea ɛho hia wo na wubenya bi nso adi dwuma foforo a ɛfata sɛ wudi. 9 Kyerɛwsɛm no ka se, “Ofi ne koma mu ma ahiafo, n’adɔe no tena hɔ daa.”\n10 Na Onyankopɔn a ɔma ogufo no aba ne abodoo di no bɛma wo nso aba a ehia wo nyinaa na wahwɛ so ama anyin na wadɔe no nti, asow bebree.\n11 Daa ɔbɛhwɛ ma woanya ade na woayɛ adɔe, na ɛnam so ma dodow no ara ada Onyankopɔn ase wɔ mo akyɛde a munya fi yɛn nkyɛn no ho. 12 Saa adɔe a moyɛ yi, monyɛ mma Onyankopɔn nkurɔfo nko, na mmom, ɛnam so ma yɛda Onyankopɔn ase a enni kabea. 13 Esiane dwuma a moadi de adi mo ho adanse pa no nti, nnipa gyina nokware a moadi wɔ Kristo asɛnka no ne mo adɔe a moyɛ maa obiara no so bɛkamfo Onyankopɔn. 14 Enti wɔde ɔdɔ bɛbɔ mpae ama mo, efisɛ, Onyankopɔn ama mo adom a ɛboro so.\n15 Yɛda Onyankopɔn ase wɔ n’akyɛde a enni kabea no ho.\nNA-TWI : Korintofo II 9


Asomafo Nnwuma 25 | Intanɛt So Bible| Wiase Foforɔ Nkyerɛaseɛ\nAsomafo Nnwuma 25:1-27\nWodii Paul asɛm wɔ Festo anim (1-12)\n“Mede asɛm no dan Kaesare!” (11)\nFesto ne Ɔhene Agripa dwinnwen asɛm no ho (13-22)\nWɔde Paul begyinaa Agripa anim (23-27)\n25 Enti Festo+ baa ɔmantam no mu, na obefii n’adwuma ase. Ne nnansa so no, ofi Kaesarea foro kɔɔ Yerusalem. 2 Na asɔfo mpanyin ne Yudafo atitiriw no baa ne nkyɛn, na wɔde nsɛm a wɔwɔ tia Paul no bɛtoo n’anim.+ Na wofii ase paa Festo kyɛw 3 sɛ ɔnyɛ wɔn adom, na ɔnsoma nkɔfa Paul mmra Yerusalem. Nanso na wɔabɔ pɔw sɛ wɔbɛtetɛw Paul wɔ kwan so akum no.+ 4 Ɛnna Festo kae sɛ wɔmma Paul nna afiase wɔ Kaesarea, efisɛ ɛrenkyɛ ɔno ara nso bɛkɔ hɔ. 5 Ɔkae sɛ: “Enti momma mo mu atitiriw no ne me nkɔ, na sɛ ɛyɛ ampa sɛ ɔbarima no ayɛ bɔne bi a, wɔabɔ no kwaadu.”+ 6 Enti bere a odii wɔn nkyɛn bɛyɛ nnawɔtwe anaa nnafua du no, ɔkɔɔ Kaesarea. Bere a ade kyee no, ɔtenaa atemmu agua so, na ɔkae sɛ wɔmfa Paul mmra. 7 Bere a ɔbae no, Yudafo a wofi Yerusalem bae no betwaa ne ho hyiae, na wɔkaa nsɛm akɛse bebree guu no so, nanso wɔantumi amfa ho adanse biara amma.+ 8 Na Paul yii ano sɛ: “Menyɛɛ bɔne biara a etia Yudafo Mmara anaa asɔrefi no anaa Kaesare.”+ 9 Ná Festo pɛ sɛ onya Yudafo no anim anuonyam,+ enti obisaa Paul sɛ: “Wopɛ sɛ wokɔ Yerusalem ma wodi asɛm no wɔ m’anim wɔ hɔ anaa?” 10 Ɛnna Paul kae sɛ: “Migyina Kaesare atemmu agua anim, na ɛha na ɛsɛ sɛ wodi m’asɛm. Menyɛɛ Yudafo no bɔne biara, sɛnea wo ara nso woahu no yiye no. 11 Sɛ meyɛ ɔbɔnefo ampa, na sɛ mayɛ biribi a enti ɛsɛ sɛ miwu a,+ merenka sɛ wonyaa me; wonkum me. Nanso sɛ asɛm a mmarima yi de ato me so yi mu biara nyɛ nokware a, ɛnde onipa biara rentumi mfa me nhyɛ wɔn nsa mfa nsɔ wɔn ani. Mede asɛm no dan Kaesare!”*+ 12 Ɛnna Festo ne n’afotufo kosusuw asɛm no ho. Bere a wowiei no, ɔka kyerɛɛ Paul sɛ: “Kaesare na wode asɛm no adan no,* enti Kaesare hɔ na wobɛkɔ.” 13 Nna bi akyi no, Ɔhene Agripa ne Bernike baa Kaesarea bekyiaa Festo maa no amo. 14 Ná wobedi nna pii wɔ hɔ, enti Festo de Paul asɛm no too ɔhene no anim. Ɔkae sɛ: “Ɔbarima bi wɔ ha a Felike gyaw no afiase. 15 Bere a mewɔ Yerusalem no, asɔfo mpanyin ne Yudafo mpanyimfo no de ne ho asɛm bɛtoo m’anim,+ na wɔsrɛɛ me sɛ mimmu no fɔ. 16 Nanso meka kyerɛɛ wɔn sɛ, ɛnyɛ Romafo amammerɛ sɛ wobebu obi fɔ de asɔ wɔn a wɔabɔ no kwaadu no ani bere a onnyaa kwan nyii n’ano wɔ wɔn anim wɔ asɛm a wɔde ato no so no ho.+ 17 Enti bere a wobeduu ha no, mantwentwɛn me nan ase. Ade kyee ara na metenaa atemmu agua so kae sɛ wɔmfa ɔbarima no mmra. 18 Bere a wɔn a wɔrebɔ no kwaadu no sɔre gyinaa hɔ no, wofii ase kasae. Nanso bɔne a na misusuw sɛ ɔbarima no ayɛ no, ɛnyɛ emu biara na wɔde too no so.+ 19 Mmom ɔkwan a wɔn ankasa fa so som wɔn nyame* ho akyinnye bi na wɔne no gyei.+ Afei nso, wɔne no gyee akyinnye wɔ Yesu bi a owui a Paul ka no denneennen sɛ ɔte ase ho.+ 20 Ná minhu nea menyɛ wɔ akyinnyegye no ho, enti mibisaa no sɛ ɔpɛ sɛ ɔkɔ Yerusalem ma wokodi asɛm no wɔ hɔ anaa.+ 21 Nanso Paul kae sɛ wɔmma ɔnna afiase nkosi sɛ Onuonyamfo*+ no bebua asɛm no. Enti mekae sɛ wɔmma ɔnna hɔ nkosi sɛ mede no bɛkɔ akɔma Kaesare.” 22 Na Agripa ka kyerɛɛ Festo sɛ: “Me ara mepɛ sɛ mitie ɔbarima no.”+ Ɛnna ɔkae sɛ: “Ɔkyena wubetie no.” 23 Enti ade kyee no, Agripa ne Bernike bae a wɔahyehyɛ wɔn ho kɔsɔɔ, na wɔne asahene ne kurow no mu atitiriw no kɔɔ baabi a wotie asɛm no. Afei Festo kae sɛ wɔmfa Paul mmra, enti wɔde no bae. 24 Na Festo kae sɛ: “Ɔhene Agripa ne mo a mo ne yɛn wɔ ha nyinaa, saa ɔbarima a mo ani tua no yi, ɔno na Yudafo no nyinaa de ne ho asɛm bɛtoo m’anim wɔ Yerusalem ne ɛha nso no. Ɔno na Yudafo no teɛteɛɛm sɛ ɛnsɛ sɛ ɔtena nkwa mu bio no.+ 25 Nanso mihui sɛ ɔnyɛɛ biribiara a enti ɛsɛ sɛ owu.+ Enti bere a ɔbarima no ara de asɛm no dan Onuonyamfo no, meyɛe sɛ mede no bɛkɔ akɔma no. 26 Nanso minhu asɛm pɔtee a menkyerɛw mfa ne ho nkɔma me Wura. Ɛno nti na mede no aba mo nyinaa anim no, titiriw wo, Ɔhene Agripa, na sɛ wohwehwɛ asɛm no mu wie a, manya biribi akyerɛw. 27 Efisɛ mihu sɛ ntease nnim sɛ mede ɔdeduani bɛkɔ a merenkyerɛ asɛm a wɔde ato no so.”\n^ Anaa “Mepɛ sɛ Kaesare nso tena asɛm no so!”\n^ Anaa “Wopɛ sɛ Kaesare nso tena asɛm no so.”\n^ Anaa “wɔn ankasa nyamesom.”\n^ Ɛyɛ abodin bi a na wɔde ma Roma ɔhempɔn.\nAsomafo Nnwuma 25


Di Yehowa Nokware sɛnea Dawid ne Yonatan yɛe no | Adesua\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Western) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Hmong (White) Iban Igbo Isoko Italian Kabiye Karen (S'gaw) Kazakh Kikaonde Kikongo Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mende Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Yehowa ntena me ne wo ne m’asefo ne w’asefo ntam nkosi daa.”—1 SAMUEL 20:42.\nNNWOM: 125, 62\nDɛn na Ɔhene Saul ba Yonatan yɛe de dii Yehowa nokware?\nSɛ yɛn adwene yɛ yɛn sɛ ɛmfata sɛ yenya obu ma obi a ɔwɔ tumi a, dɛn na yɛbɛyɛ de akyerɛ sɛ yedi Onyankopɔn nokware?\nSɛ nkurɔfo nte yɛn ase anaa wɔne yɛn anni no yiye a, yɛbɛyɛ dɛn atumi adi Yehowa nokware?\n1, 2. Adɛn nti na Yonatan ne Dawid adamfofa no yɛ nokwaredi ho nhwɛso pa?\nAKOKODURU a na aberante Dawid wɔ no maa Yonatan ho dwiriw no paa. Ná Dawid akum “Filistini” ɔbran Goliat de ne “ti” akɔma Yonatan papa Ɔhene Saul. Ná Saul yɛ Israel hene. (1 Samuel 17:57) Ná Yonatan gye di paa sɛ Onyankopɔn ka Dawid ho, na efi saa bere no, Yonatan ne Dawid faa adamfo denneennen. Wɔhyɛɛ wɔn ho bɔ sɛ wobedi wɔn ho nokware daa. (1 Samuel 18:1-3) Yonatan dii Dawid nokware ne nkwa nna a aka nyinaa.\n2 Ɛmfa ho mpo sɛ na Yehowa ayi Dawid sɛ ɔno na sɛ Saul nni hɔ a ɔbɛyɛ Israel hene no, Yonatan dii Dawid nokware kosii ase. Bere a Saul repɛ Dawid akum no no, na ɛhaw Yonatan. Ná Yonatan nim sɛ Dawid wɔ Hores sare so. Enti Yonatan kɔɔ hɔ kɔhyɛɛ Dawid den sɛ ɔnkɔ so mfa ne ho nto Yehowa so. Yonatan ka kyerɛɛ Dawid sɛ: “Nsuro, efisɛ me papa Saul nsa renka wo, na wo na wubedi Israel so hene, na mɛyɛ w’abadiakyiri.”—1 Samuel 23:16, 17.\n3. Dɛn na na ɛho hia Yonatan paa sen sɛ obedi Dawid nokware, na yɛyɛ dɛn hu saa? (Hwɛ mfonini a ɛwɔ adesua yi mfiase no.)\n3 Ɛkame ayɛ sɛ obiara ani gye nnipa a wodi nokware ho. Nanso, esiane sɛ Yonatan dii Dawid nokware nko ara nti na yɛn ani gye ne ho anaa? Dabi, ade a na ɛho hia Yonatan paa wɔ n’asetenam ne sɛ obedi Onyankopɔn nokware. Nokwasɛm ne sɛ, ɛno nti na Yonatan ani ammere Dawid na odii no nokware no. Ɛwom sɛ na Yonatan nim sɛ Dawid na obedi hene de, nanso Yonatan boaa Dawid ma ɔde ne ho too Yehowa so. Yonatan ne Dawid nyinaa dii Yehowa ne wɔn ho wɔn ho nokware. Wodii ɛbɔ a wɔhyehyɛɛ wɔn ho no so: “Yehowa ntena me ne wo ne m’asefo ne w’asefo ntam nkosi daa.”—1 Samuel 20:42.\n4. (a) Dɛn na ɛbɛma yɛn ani agye na yɛn koma atɔ yɛn yam paa? (b) Dɛn na yebesusuw ho wɔ adesua yi mu?\n4 Ɛsɛ sɛ yɛn nso yedi yɛn abusuafo, yɛn nnamfo, ne anuanom a wɔwɔ asafo no mu nokware. (1 Tesalonikafo 2:10, 11) Nanso ade a ehia paa ne sɛ yebedi Yehowa nokware. Ɔno na ɔmaa yɛn nkwa! (Adiyisɛm 4:11) Sɛ yedi Yehowa nokware a, yɛn ani gye, na yɛn koma tɔ yɛn yam paa. Nanso yenim sɛ mmere a emu yɛ den mpo mu no, ɛsɛ sɛ yedi Onyankopɔn nokware. Adesua yi mu no, yɛbɛhwɛ sɛnea Yonatan nhwɛso betumi aboa yɛn ma yɛakɔ so adi Yehowa nokware wɔ tebea ahorow nnan mu: (1) bere a yɛn adwene yɛ yɛn sɛ ɛmfata sɛ yenya obu ma obi a ɔwɔ tumi, (2) bere a ɛsɛ sɛ yehu onii a ɛfata sɛ yedi no nokware, (3) bere a onua bi a odi anim wɔ asafo no mu nte yɛn ase anaa ɔne yɛn anni no yiye, ne (4) bere a ɛyɛ den ma yɛn sɛ yebedi ɛbɔ bi a yɛahyɛ so.\nBERE A YƐN ADWENE YƐ YƐN SƐ ƐMFATA SƐ YENYA OBU MA OBI A ƆWƆ TUMI\n5. Bere a Saul yɛ ɔhene no, adɛn nti na na ɛyɛ den ma Israelfo sɛ wobedi Onyankopɔn nokware?\n5 Ná Yonatan ne Israelfo ho akyere wɔn. Ná Yonatan papa, Ɔhene Saul ayɛ asoɔden ma Yehowa apo no. (1 Samuel 15:17-23) Nanso, Onyankopɔn maa Saul kɔɔ so dii hene mfe pii. Bere a ɔhene a wɔayi no sɛ ɔntena “Yehowa ahengua” so no reyɛ nneɛma bɔne no, na ɛyɛ den ma ɔman no sɛ wobedi Onyankopɔn nokware.—1 Beresosɛm 29:23.\n6. Dɛn na ɛma yehu sɛ Yonatan kɔɔ so dii Yehowa nokware?\n6 Yonatan kɔɔ so dii Yehowa nokware. Bere a Saul fii ase yɛɛ Onyankopɔn so asoɔden no, wo deɛ hwɛ nea Yonatan yɛe. (1 Samuel 13:13, 14) Saa bere no, Filistifo asraafodɔm de nteaseɛnam 30,000 baa Israel so. Ná Saul asraafo yɛ 600 pɛ, na na ɔne Yonatan nko ara na wɔwɔ akode. Nanso Yonatan ammɔ hu. Ɔkaee odiyifo Samuel asɛm yi: “Yehowa din kɛse no nti, ɔrennyaw ne man.” (1 Samuel 12:22) Yonatan ka kyerɛɛ ɔsraani bi sɛ: “Ɛnyɛ den mma Yehowa sɛ ɔnam pii anaa kakraa bi so begye nkwa.” Enti Yonatan ne ɔsraani no kɔtow hyɛɛ Filistifo bi so kum wɔn mu 20. Ná Yonatan wɔ Yehowa mu gyidi, na Yehowa hyiraa no. Yehowa maa asase wosowee, na ɛmaa ehu kaa Filistifo no. Wofii ase kunkum wɔn ho, na Israelfo dii nkonim.—1 Samuel 13:5, 15, 22; 14:1, 2, 6, 14, 15, 20.\n7. Yonatan ne ne papa dii no sɛn?\n7 Ɛwom sɛ Saul kɔɔ so yɛɛ Yehowa so asoɔden de, nanso bere biara a ɛbɛyɛ yiye no na Yonatan tie ne papa. Bere bi ɔne ne papa kɔko gyee Yehowa nkurɔfo.—1 Samuel 31:1, 2.\n8, 9. Sɛ yenya obu ma wɔn a wɔwɔ tumi no a, dɛn na ɛkyerɛ sɛ na yɛredi Onyankopɔn nokware?\n8 Sɛnea Yonatan yɛe no, bere biara a ɛbɛyɛ yiye no, ɛsɛ sɛ yetie aban a ɛwɔ ɔman a yɛte mu no de di Yehowa nokware. Yehowa ama “atumfoɔ a wɔkorɔn” no tumi sɛ wonni yɛn so, na ɔhwɛ kwan sɛ yebebu wɔn. (Kenkan Romafo 13:1, 2.) Enti sɛ mpo aban mpanyimfo bi nni nokware na yɛn adwene yɛ yɛn sɛ ɛmfata sɛ yebu wɔn a, ɛsɛ sɛ yedi wɔn ni. Nokwasɛm ni, ɛsɛ sɛ yebu wɔn a Yehowa ama wɔn tumi no nyinaa.—1 Korintofo 11:3; Hebrifo 13:17.\nSɛ yɛn kunu anaa yɛn yere nsom Yehowa mpo a, ade a yɛbɛyɛ de akyerɛ sɛ yedi Yehowa nokware ne sɛ yebebu no (Hwɛ nkyekyɛm 9)\n9 Olga yɛ onuawa a ɔwɔ South America. Ɛmfa ho sɛ na ne kunu ne no nni no yiye no, onyaa obu maa no de dii Yehowa nokware.  (Hwɛ awiei asɛm no.) Esiane sɛ Olga yɛ Yehowa Danseni nti, ɛtɔ da a na ne kunu ne no nkasa anaa ɔka nsɛm a ɛyɛ yaw kyerɛ no. Ɔka kyerɛɛ no mpo sɛ obegyaa no na ɔde mmofra no akɔ. Nanso Olga amfa ‘bɔne antua bɔne’ so ka. Olga yɛɛ nea obetumi biara sɛ ɔbɛyɛ ɔyere pa. Ná ɔnoa aduan ma ne kunu, ɔhoro ne nneɛma, na na ɔhwɛ ne kunu abusuafo nso. (Romafo 12:17) Sɛ na ne kunu rekɔsra n’abusuafo ne ne nnamfo a, bere biara a ɛbɛyɛ yiye no, na ɔne no kɔ. Bere bi, na ne kunu pɛ sɛ ɔkɔ ne papa ayi wɔ kurow foforo so, enti Olga boaboaa biribiara a wɔde betu kwan no ano. Bere a wɔkɔɔ ayi no, ɔtwɛn ne kunu wɔ asɔredan no akyi. Esiane sɛ Olga nyaa ne kunu ho abotare na onyaa obu maa no nti, mfe pii akyi no, ne kunu fii ase ne no dii no yiye. Seesei Olga kunu hyɛ no nkuran sɛ ɔnkɔ asafo nhyiam, na ɛyɛ a ɔde no kɔ. Ɛtɔ da mpo a, ɔne no nyinaa kɔ asafo nhyiam.—1 Petro 3:1.\nBERE A ƐSƐ SƐ YEHU ONII A ƐFATA SƐ YEDI NO NOKWARE\n10. Ɛyɛɛ dɛn na Yonatan huu onii a ɛsɛ sɛ odi no nokware?\n10 Bere a Saul kaa sɛ obekum Dawid no, na ɛsɛ sɛ Yonatan si gyinae bi a ɛyɛ den. Ná Yonatan pɛ sɛ odi ne papa nokware, bere koro no ara nso na ɔpɛ sɛ odi Dawid nokware. Ná Yonatan nim sɛ Onyankopɔn ka Dawid ho na ɛnyɛ Saul, enti osii gyinae sɛ obedi Dawid nokware. Yonatan ka kyerɛɛ Dawid sɛ ɔnkɔpɛ baabi nhyɛ, na ɔmaa Saul huu nea enti a ɛnsɛ sɛ okum Dawid.—Kenkan 1 Samuel 19:1-6.\n11, 12. Sɛn na ɔdɔ a yɛwɔ ma Onyankopɔn no boa yɛn ma yedi no nokware?\n11 Alice yɛ onuawa a ɔwɔ Australia. Ná ɛsɛ sɛ ohu onii a ɛfata sɛ odi no nokware. Bere a ɔresua Bible no, na ɔka nneɛma a ɔresua no ho asɛm kyerɛ n’abusuafo. Afei nso, ɔka kyerɛɛ wɔn sɛ ɔne wɔn renni Buronya bio, na ɔkyerɛɛ wɔn nea enti a ɔrenni Buronya no. Mfiase no anyɛ n’abusuafo no dɛ, na akyiri yi, wɔn bo fuw no paa. Ná wosusuw sɛ Alice nnwen wɔn ho bio. Afei Alice maame ka kyerɛɛ no sɛ ɔmpɛ sɛ obehu n’anim bio. Alice kaa sɛ: “Me ho dwiriw me, na ɛyɛɛ me yaw ankasa, efisɛ na medɔ m’abusuafo paa. Nanso, misii gyinae sɛ mede me koma bɛma Yehowa ne ne Ba no, na mebɔɔ asu wɔ nhyiam a edi hɔ ase.”—Mateo 10:37.\n12 Ɛnsɛ sɛ yɛde yɛn koma fam biribi te sɛ agodie kuw bi, sukuu anaa ɔman bi ho sen Yehowa a yebedi no nokware. Nhwɛso bi ni. Ná Henry ani gye ho sɛ ɔne ne sukuu agodie kuw bi bedi agorɔ bi a ɛte sɛ dame (chess). Ná ɔpɛ sɛ ogye abasobɔde bi ma ne sukuu no. Esiane sɛ na Memeneda ne Kwasida biara odi saa agorɔ yi nti, na onnya bere nkɔ asɛnka ne asafo nhyiam papa. Henry kaa sɛ ohuu sɛ nea ɛda ne koma so paa ne nea ɔbɛyɛ ama ne sukuu no na ɛnyɛ nea ɔbɛyɛ ama Onyankopɔn. Enti osii gyinae sɛ ɔrenni saa agorɔ no mma ne sukuu bio.—Mateo 6:33.\n13. Sɛ nsɛmnsɛm sɔre wɔ yɛn abusua mu a, ɔkwan bɛn so na nokware a yedi Onyankopɔn bɛboa yɛn ma yɛadi ho dwuma?\n13 Ɛtɔ da a, ebetumi ayɛ den sɛ yebehu yɛn busuani a ɛfata sɛ yedi no nokware. Yɛnhwɛ nhwɛso bi. Ken ka sɛ: “Ná me maame mfe akɔ anim enti na mepɛ sɛ metaa kɔsra no, na ɛwom ara nso a na mepɛ sɛ ɔbɛtena yɛn nkyɛn kakra. Nanso na me maame ne me yere ntam nyɛ papa.” Ken toaa so sɛ: “Ná merentumi nsɔ ɔbaako ani na minnya ɔbaako.” Ken susuw nea Bible ka ho, na ohuu sɛ asɛm yi mu de, ne yere na ɛsɛ sɛ ɔsɔ n’ani na odi no nokware. Enti ɔyɛɛ biribi a ɛmaa ne yere ani gyei. Afei ɔmaa ne yere huu nea enti a ɛsɛ sɛ ne yere ne ne maame di no yiye. Ɔmaa ne maame nso huu nea enti a ɛsɛ sɛ ne maame di ne yere ni.—Kenkan Genesis 2:24; 1 Korintofo 13:4, 5.\nBERE A ONUA BI NTE YƐN ASE ANAA ƆNE YƐN ANNI NO YIYE\n14. Adɛn nti na yebetumi aka sɛ Saul ne Yonatan anni no yiye?\n14 Sɛ onua bi a odi anim wɔ asafo no mu ne yɛn anni no yiye a, ɛno mu nso yebetumi adi Yehowa nokware. Onyankopɔn na oyii Ɔhene Saul sɛ onni hene, nanso Saul ne ɔno ara ne ba anni no yiye. Ná ɔnte ase sɛ Yonatan dɔ Dawid. Enti bere a Yonatan yɛɛ sɛ ɔbɛboa Dawid no, Saul bo fuw no paa, na oguu ne ba no anim ase wɔ nnipa pii anim. Nanso Yonatan kɔɔ so ara nyaa obu maa ne papa. Bere koro no ara, odii Yehowa ne Dawid nokware. Efisɛ na Onyankopɔn ayi Dawid sɛ, sɛ Saul nni hɔ a, ɔno na ɔbɛyɛ Israel hene.—1 Samuel 20:30-41.\n15. Sɛ onua bi ne yɛn anni no yiye a, ɛsɛ sɛ yɛyɛ yɛn ade sɛn?\n15 Ɛnnɛ, anuanom a wodi asafo no anim no bɔ mmɔden sɛ wɔne obiara bedi no yiye wɔ asafo ahorow mu. Saa anuanom yi tɔ sin. Ɛno nti, ebetumi aba sɛ wɔrente biribi a yɛayɛ ase. (1 Samuel 1:13-17) Enti sɛ obi ne yɛn anni no yiye anaa wante yɛn ase a, momma yɛnkɔ so nni Yehowa nokware.\nBERE A ƐYƐ DEN PAA SƐ YEBEDI YƐN BƆHYƐ SO\n16. Nsɛm bɛn mu na ɛsɛ sɛ yedi Onyankopɔn nokware na ɛnsɛ sɛ yɛyɛ nea yɛn ara yɛpɛ?\n16 Ná Saul pɛ sɛ sɛ n’akyi no, Yonatan mmom na ɔbɛyɛ ɔhene na ɛnyɛ Dawid. (1 Samuel 20:31) Nanso, na Yonatan dɔ Yehowa, na na odi no nokware. Enti Yonatan ani ammere Dawid, mmom ɔfaa Dawid adamfo, na odii ɛbɔ a wahyɛ no no so. Nokwasɛm ne sɛ, obiara a ɔdɔ Yehowa na odi no nokware no, “sɛ ɔka ntam na etia no mpo a, ɔnsesa n’ano.” (Dwom 15:4) Esiane sɛ yedi Onyankopɔn nokware nti, yebedi yɛn bɔhyɛ so. Sɛ yɛne obi yɛ adwuma bi ho nhyehyɛe na ɛyɛ den ma yɛn mpo a, yɛbɛyɛ nea yɛaka no. Sɛ nsɛmnsɛm sɔre wɔ yɛn aware mu nso a, yɛbɛkɔ so ne yɛn kunu anaa yɛn yere atena de akyerɛ sɛ yɛdɔ Yehowa.—Kenkan Malaki 2:13-16.\nSɛ yɛne obi yɛ adwuma bi ho nhyehyɛe a, yɛbɛyɛ nea yɛaka no efisɛ yedi Onyankopɔn nokware (Hwɛ nkyekyɛm 16)\n17. Adesua yi aboa wo sɛn?\n17 Sɛnea Yonatan dii Onyankopɔn nokware no, yɛn nso yɛpɛ sɛ yɛyɛ saa wɔ tebea a emu yɛ den mpo mu. Sɛ yɛn nuanom ne yɛn anni no yiye mpo a, momma yɛnkɔ so nni wɔn nokware. Sɛ yɛyɛ saa a, yɛbɛma Yehowa koma atɔ ne yam, na ɛno na ɛma yɛn ani gye paa. (Mmebusɛm 27:11) Momma yennya awerɛhyem sɛ ɔbɛyɛ ade a ɛyɛ ma yɛn na wahwɛ yɛn daa. Adesua a edi hɔ no, yebesusuw anokwafo bi a wɔtenaa ase wɔ Dawid bere so ne ebinom a wɔanni nokware ho, na yɛahwɛ nea yebetumi asua afi mu.\n^  (nkyekyɛm 9) Wɔasesa edin ahorow no bi.\nYedi Yehowa nokware: Yɛdɔ Yehowa na yetie no bere nyinaa. Sɛ tebea no yɛ den a, yedwen nea ɔpɛ sɛ yɛyɛ ho na yetie no, efisɛ yɛdɔ no sen obiara anaa biribi foforo biara\n“Atumfoɔ a wɔkorɔn”: Aban ahorow ne aban mpanyimfo a Yehowa ama wɔn kwan sɛ wonni yɛn so. Yehowa pɛ sɛ yebu wɔn na yetie wɔn gye sɛ wɔpɛ sɛ yɛyɛ biribi a Yehowa ka kyerɛ yɛn sɛ mma yɛnyɛ